EΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ - Οι υποδομές της ΕΕ και το πρόβλημα των ηλεκτρονικών υπολογιστών όσον αφορά το Έτος 2000 - Έκθεση της Επιτροπής Δεύτερο τρίμηνο 1999

30 Αυγούστου 1999

Πίνακας περιεχομένων

1 ΠΕΡΙΛΗΨΗ

2 ΕΙΣΑΓΩΓΗ

3 ΕΝΕΡΓΕΙΑ

3.1 Διεθνείς δραστηριότητες στον τομέα της ενέργειας

3.2 Δραστηριότητες της Επιτροπής στον ενεργειακό τομέα

3.3 Ηλεκτρική ενέργεια

3.4 Παραγωγή και εφοδιασμός πετρελαίου και αερίου

4 ΠΥΡΗΝΙΚΗ ΑΣΦΑΛΕΙΑ

4.1 Επισκόπηση

4.2 Διεθνείς δραστηριότητες σχετικά με την πυρηνική ασφάλεια

4.3 Πυρηνική ασφάλεια στην ΕΕ

4.4 Πυρηνική ασφάλεια στις χώρες της Κεντρικής και Ανατολικής Ευρώπης (ΧΚΑΕ) και στα Νέα Ανεξάρτητα Κράτη (ΝΑΚ)

5 ΜΕΤΑΦΟΡΕΣ

5.1 Αερομεταφορές

5.1.1 Διεθνείς δραστηριότητες στον τομέα των αερομεταφορών

5.1.2 Αερομεταφορές της ΕΕ

5.2 Θαλάσσιες μεταφορές

5.3 Σιδηροδρομικές μεταφορές

5.4 Οδικές μεταφορές

6 ΤΗΛΕΠΙΚΟΙΝΩΝΙΕΣ

7 ΟΙΚΟΝΟΜΙΑ

7.1 Επισκόπηση

7.2 Διεθνείς δραστηριότητες στον χρηματοοικονομικό τομέα

7.3 Χρηματοοικονομικός τομέας της ΕΕ

7.3.1 Τράπεζες: διδάγματα από τη μετάβαση προς το ευρώ

7.3.2 Συστήματα πληρωμένων: ουδέν νεώτερον κατά τη διάρκεια της μετάβασης

7.3.3 Συστήματα χονδρικών πληρωμών και πάροχοι υποδομής

7.3.4 Κινητές αξίες: ευέλικτη προσέγγιση για ανταλλαγή πληροφοριών

7.3.5 Ασφάλειες: ευρύτερη αξιολόγηση των συναφών με το Υ2Κ κινδύνων

7.4 Δραστηριότητες της Επιτροπής στον τομέα των χρηματοοικονομικών υπηρεσιών

8 ΥΔΑΤΑ

9 ΔΡΑΣΤΗΡΙΟΤΗΤΕΣ ΤΗΣ ΕΠΙΤΡΟΠΗΣ

9.1 Η κατάσταση στο εσωτερικό της

9.2 Εξωτερικές δραστηριότητες

10 ΣΥΜΠΕΡΑΣΜΑΤΑ

11 ΠΑΡΑΡΤΗΜΑ

1 ΠΕΡΙΛΗΨΗ

Η Επιτροπή συνεχίζει τις τριμηνιαίες εκθέσεις της σχετικά με το πρόβλημα του έτους 2000 με την ανά χείρας ενημέρωση του πρώτου εξαμήνου του έτους σχετικά με την ετοιμότητα της ΕΕ σε μείζονες φορείς υποδομής. Όπως και σε προηγούμενες εκθέσεις, οι πληροφορίες που περιέχονται στο παρόν κείμενο παρασχέθηκαν από εθνικές και κανονιστικές αρχές, καθώς και από ευρωπαϊκούς και διεθνείς οργανισμούς.

Όπως είναι αναμενόμενο σε ένα τόσο γρήγορα κινούμενο πεδίο, η πρόοδος και τα συναφή θέματα συνέχισαν να εξελίσσονται ταχέως κατά τη διάρκεια του 1999.

· Μερικές από τις μεγάλες εταιρείες αναφέρουν πλέον ότι έχουν ολοκληρώσει τις προετοιμασίες τους για το πρόβλημα του έτους 2000 (Υ2Κ), ενώ η πλειονότητα αναμένει να περατώσει τις προσπάθειες τον Σεπτέμβριο ή τον Οκτώβριο, ή ακόμα αργότερα.

· Λεπτομερή σχέδια έκτακτης ανάγκης διατίθενται ευρύτερα, όπου ο συντονισμός των δραστηριοτήτων σχεδιασμού εκτάκτων καταστάσεων σε διεθνές επίπεδο είναι εμφανέστερος στους τομείς της ηλεκτρικής ενέργειας, των αερομεταφορών και στον χρηματοοικονομικό τομέα.

· Αναφέρθηκαν καθυστερήσεις που οφείλονται σε εξάρτηση από εξωτερικούς προμηθευτές, οι οποίοι οφείλουν να παρέχουν εγκαίρως αναβάθμιση στο λογισμικό ή στον μηχανολογικό εξοπλισμό, ενώ υπάρχουν επίσης αναφορές ότι προμηθευτές αποδείχτηκαν μέσω δοκιμών αναξιόπιστοι.

· Η αδράνεια εκ μέρους ΜΜΕ καθίσταται διαρκώς κρισιμότερη και κάθε χώρα αναφέρει ότι οι ΜΜΕ συνεχίζουν να καθυστερούν.

Πρέπει, ωστόσο, να αποφεύγονται οι γενικεύσεις όσον αφορά την ετοιμότητα ως προς το πρόβλημα του έτους 2000 (Υ2Κ), τόσο σε κλαδικό όσο και σε ευρωπαϊκό επίπεδο, δεδομένου ότι κάθε χώρα αποτελεί ξεχωριστή περίπτωση ως προς τις επιχειρήσεις, το τεχνολογικό καθεστώς και την νοοτροπία της.

Οι προσπάθειες σχεδιασμού μέτρων για καταστάσεεις έκτακτης ανάγκης έχουν επικεντρωθεί περισσότερο:

· Γίνεται επεξεργασία ειδικών σχεδίων για τη διαχείριση της μεταβατικής περιόδου αυτής καθαυτής, ενώ πολλοί οργανισμοί αναμένουν ότι οι μεγαλύτερες πιέσεις θα γίνουν αισθητές την πρώτη εργάσιμη ημέρα του 2000 και όχι την 1η Ιανουαρίου του 2000.

· Εγκαθίστανται συστήματα έγκαιρης προειδοποίησης - κλαδικά/τομεακά, εθνικά, καθώς και μεταξύ κυβερνήσεων.

· Οι οργανισμοί δημιουργούν «επιτελικά κέντρα» ή «ομάδες κρίσης» για να διασφαλιστεί ότι θα είναι σε θέση να αντιδράσουν ταχέως σε μη αναμενόμενα προβλήματα.

Εκτός από την τρέχουσα ετοιμότητα των οργανισμών και τον σχεδιασμό μέτρων έκτακτης ανάγκης, το καίριο θέμα για το υπόλοιπο του τρέχοντος έτους θα είναι, αναμφισβήτητα, η επικοινωνία. Μολονότι υφίστανται ορισμένοι τομείς στους οποίους η διάθεση πληροφοριών παρουσιάζεται ως ιδιαίτερα ανησυχητική, θα πρέπει να βελτιωθεί η παροχή πληροφοριών στο κοινό από όλους τους τομείς.

Είναι ζωτικής σημασίας να διατηρηθεί η εμπιστοσύνη του κοινού. Ανεξάρτητα από την πρόοδο στην αντιμετώπιση του προβλήματος, εάν οι εμπλεκόμενες εταιρείες και οργανισμοί δεν επικοινωνήσουν, κατά τη διάρκεια του φθινοπώρου, με τους πελάτες τους, εξηγώντας τους επαρκώς και ικανοποιητικά την κατάστασή τους και τα σχέδια που έχουν, μπορούμε να θεωρήσουμε ότι η κατάσταση διαμορφώνεται αρνητικά. Η υπόθεση αυτή θα μπορούσε ενδεχομένως να συνεπάγεται σοβαρές επιπτώσεις σε μεμονωμένες εταιρείες, καθώς επίσης και κινδύνους που θα έπλητταν την αξιοπιστία ολόκληρου του εκάστοτε τομέα λειτουργίας τους.

2 ΕΙΣΑΓΩΓΗ

Ενδιάμεση ενημέρωση σχετικά με τις προετοιμασίες της ΕΕ ως προς το Y2K στο 1999.

Η Ευρωπαϊκή Επιτροπή συνεχίζει, με την παρούσα έκθεση, να διευκολύνει την ανταλλαγή πληροφοριών σχετικά με το πρόβλημα του έτους 2000 για τους υπολογιστές (Υ2Κ) στην ΕΕ, παρέχοντας ενδιάμεση έκθεση ενημέρωσης σχετικά με την τρέχουσα κατάσταση ετοιμότητας μέσα στο 1999. Όπως και σε προηγούμενες εκθέσεις, οι πληροφορίες που παρουσιάζονται εδώ έχουν παρασχεθεί από τις συναφείς διοικητικές, κανονιστικές και εποπτικές αρχές στα κράτη μέλη, καθώς επίσης από ευρωπαϊκές και διεθνείς ενώσεις. Μεταξύ των χωρών που απέστειλαν ειδικές συνεισφορές περιλαμβάνονται η Αυστρία, η Δανία, η Φινλανδία, η Γερμανία, η Ελλάδα, η Ιρλανδία, η Ιταλία, η Ολλανδία, η Ισπανία, η Σουηδία και το ΗΒ. Λεπτομερείς εκθέσεις σχετικά με τον τομέα των μεταφορών απεστάλησαν από τα περισσότερα κράτη μέλη της ΕΕ για το Συμβούλιο Μεταφορών της 17ης Ιουνίου· τα αποτελέσματά του συνοψίζονται επίσης στο παρόν. Το γενικό χρονικό περιθώριο για τις εκθέσεις ήταν από τα μέσα Μαΐου έως τα μέσα Ιουλίου του 1999.

Οι κύριοι τομείς για τους οποίους παρασχέθηκαν πληροφορίες επελέγησαν βάσει της σημασίας τους σε διεθνές πλαίσιο. Σύμφωνα με την πρόσφατη πρόσκληση της ευρωπαϊκής συνόδου κορυφής της Κολωνίας, η Επιτροπή αποδίδει ιδιαίτερη σημασία σε διασυνοριακά και διατομεακά θέματα, καθώς και στον συντονισμό των σχεδίων για την αντιμετώπιση έκτακτης ανάγκης μεταξύ χωρών. Η Επιτροπή δεν είναι σε θέση να διεξαγάγει ανεξάρτητη επαλήθευση των πληροφοριών που παρέχονται στην παρούσα έκθεση. Το φθινόπωρο θα συνταχθεί τελική έκθεση σχετικά με την κατάσταση στην ΕΕ.

3 ΕΝΕΡΓΕΙΑ

3.1 Διεθνείς δραστηριότητες στον τομέα της ενέργειας

Η βιομηχανία παροχής ηλεκτρικής ενέργειας στην Ευρώπη, εκπροσωπούμενη από την Unipede/Eurelectric, πραγματοποιεί τριμηνιαίες συνεδριάσεις, κατά τις οποίες οι εμπειρογνώμονες εξετάζουν την πραγματοποιηθείσα πρόοδο και συντονίζουν σχέδια εκτάκτων καταστάσεων. Επίσης, συζητούν το ενδεχόμενο υλοποίησης συστήματος έγκαιρης προειδοποίησης (EWS) για τα μέλη τους κατά τη διάρκεια της επόμενης συνεδρίασης για το θέμα Υ2Κ, το Σεπτέμβριο.

Διάφοροι φορείς και οργανισμοί ενημερώνουν σχετικά με το Υ2Κ στον ενεργειακό τομέα

Ο Οργανισμός Πυρηνικής Ενέργειας (ΝΕΑ) επεξεργάζεται επίσης ένα σύστημα EWS, που θα χρησιμοποιεί το Internet, ιδίως για αναφορές σχετικά με την κατάσταση πυρηνικών μονάδων κατά τη διάρκεια της μετάβασης. Ο Διεθνής Οργανισμός Ατομικής Ενέργειας (IAEA/ΔΟΑΕ) θα φιλοξενήσει δήλωση που θα αφορά τα δίκτυα ηλεκτρικής ενέργειας και πυρηνικές μονάδες ηλεκτροπαραγωγής, από 13 έως 15 Σεπτεμβρίου στη Σόφια της Βουλγαρίας. Ο Διεθνής Οργανισμός Ενέργειας (IEA) δραστηριοποιείται επίσης στο θέμα του Υ2Κ, διοργανώνοντας σειρά σεμιναρίων σε ολόκληρο τον κόσμο για την αύξηση της ενημέρωσης σχετικά με το πρόβλημα, ιδίως όσον αφορά τον κλάδο του πετρελαίου, συμπεριλαμβανομένης της πρόσφατης συνάντησης εργασίας με ρωσικούς φορείς εκμετάλλευσης, στη Μόσχα.

3.2 Δραστηριότητες της Επιτροπής στον ενεργειακό τομέα

Τον Ιούλιο έλαβε χώρα συνεδρίαση ευρωπαϊκών επιχειρήσεων παροχής ηλεκτρικής ενέργειας στο δίκτυο

Με πρωτοβουλία της Επιτροπής, πραγματοποιήθηκε στις Βρυξέλλες στις 22 Ιουλίου, συνάντηση εκπροσώπων των κύριων ευρωπαϊκών ηλεκτρικών δικτύων, συμπεριλαμβανομένων χωρών της Κεντρικής και Ανατολικής Ευρώπης καθώς και των Νέων Ανεξαρτήτων Κρατών και συναφών διεθνών οργανισμών, για εξέταση του προβλήματος Υ2Κ όσον αφορά τα δίκτυα ηλεκτρικής ενέργειας.

Το γεγονός αυτό έδωσε την ευκαιρία για εκτεταμένες και χρήσιμες ανταλλαγές απόψεων και εμπειριών, των οποίων τα κύρια αποτελέσματα συνοψίζονται στη συνέχεια. Η Επιτροπή υπέδειξε ότι είναι έτοιμη, εάν της ζητηθεί, να παράσχει τεχνική βοήθεια για κατάλληλες επακόλουθες δράσεις. Η Επιτροπή, από κοινού με τα κράτη μέλη, θα συνεχίσει να εργάζεται σε συναφή θέματα σε κοινοτικό επίπεδο, όπως είναι ο συντονισμός του σχεδιασμού εκτάκτων καταστάσεων σε ευρωπαϊκό επίπεδο και συστήματα έγκαιρης προειδοποίησης.

3.3 Ηλεκτρική ενέργεια

Ο τομέας της ηλεκτρικής ενέργειας έχει επίγνωση της σημασίας του.

Αποτελεί ουσιώδες καθήκον η διατήρηση της λειτουργίας των δικτύων ηλεκτρικής ενέργειας κατά τη μεταβατική χρονική περίοδο του Υ2Κ, ως ζωτικού συνδέσμου στην παροχή ηλεκτρικής ενέργειας στα μέσα του χειμώνα. Η βιομηχανία παροχής ηλεκτρικής ενέργειας σε ολόκληρη την Ευρώπη έχει πλήρη επίγνωση του γεγονότος αυτού και αφιερώνει σημαντικότατες προσπάθειες για να προετοιμαστεί για την πρόκληση του Υ2Κ. Δεν μπορούν, πάντως, να αποκλειστούν απρόβλεπτες και ενδεχομένως εξωτερικές διαταραχές σε ηλεκτρικά δίκτυα και στην ομαλή λειτουργία τους, συμπεριλαμβανομένης της απώλειας φορτίων μεγάλων πελατών ή βλαβών σε άλλες υπηρεσίες, όπως οι τηλεπικοινωνίες ή τα περιφερειακά συστήματα. Δεδομένης της δυνατότητας να παρουσιαστούν κλιμακωτά φαινόμενα σε αστοχίες δικτύων, πρέπει να συνεχιστούν οι προσπάθειες αυτές, ιδίως όσον αφορά μέτρα και σχέδια εκτάκτων καταστάσεων.

Τα συστήματα παροχής ηλεκτρικής ενέργειας δεν εξαρτώνται από ημερομηνίες.

Τα συστήματα παροχής ηλεκτρικής ενέργειας, από την παραγωγή έως τη μετάδοση και τη διανομή, περιλαμβάνουν εν γένει ηλεκτρομηχανικό εξοπλισμό που είναι αφεαυτού αδρανής ως προς τις ημερομηνίες. Ωστόσο, τα συστήματα παρακολούθησης, ελέγχου και λοιπά περιφερειακά συστήματα ενδέχεται να παρουσιάζουν ευαισθησία ως προς τις ημερομηνίες· δόθηκε προσοχή για τον εντοπισμό αυτών των συστημάτων και τη διόρθωσή τους, κατά περίπτωση. Σημειώνεται ότι δεν πρόκειται για κατά κανόνα καθοριστικής σημασίας συστήματα, ενώ ο εξοπλισμός παροχής ηλεκτρικής ενέργειας μπορεί να λειτουργήσει με χειροκίνητο τρόπο. Ζωτικής σημασίας είναι οι τηλεπικοινωνιακές ζεύξεις μεταξύ καίριας σημασίας εγκαταστάσεων, ενώ οι περισσότερες εταιρείες παροχής ηλεκτρικής ενέργειας λαμβάνουν μέτρα για να εξασφαλίσουν τις εν λόγω ζεύξεις και για να εγκαταστήσουν εφεδρικά συστήματα, όπως ραδιοεπικοινωνίες ή δορυφορικές επικοινωνίες.

Προβλέπονται διάφορα μέτρα για έκτακτες καταστάσεις &

Δεδομένου ότι η 1η Ιανουαρίου 2000 είναι Σάββατο μέσα σε περίοδο διακοπών, αναμένεται ότι η ζήτηση ηλεκτρικής ενέργειας θα βρίσκεται σημαντικά κάτω από τη ζήτηση αιχμής για τα μέσα του χειμώνα, μολονότι η ζήτηση αυτή θα επηρεασθεί φυσικά από τις καιρικές συνθήκες. Τούτο σημαίνει ότι αναμένεται να υπάρχει σημαντικό εφεδρικό απόθεμα και πολλές ηλεκτρικές εταιρείες αναφέρουν ότι πρόκειται να το κινητοποιήσουν για σημαντική αύξηση της διαθεσιμότητας κατά την χρονική περίοδο αλλαγής της ημερομηνίας, συμπεριλαμβανομένων και άμεσων εφεδρειών. Η διανομή και το μείγμα καυσίμων της παραγωγής θα προγραμματισθεί επίσης ώστε να είναι ευέλικτο και να παρουσιάζει γεωγραφική διασπορά, εν μέρει για να αποφευχθεί υπερβολική φόρτιση του δικτύου. Θα αποφευχθούν προγραμματισμένες διακοπές για λόγους συντήρησης, θα αυξηθεί όμως η συντήρηση κατά την αμέσως προηγούμενη περίοδο. Θα αυξηθεί, για την χρονική περίοδο της αλλαγής της ημερομηνίας, η στελέχωση σε καίριας σημασίας εγκαταστάσεις και σε κινητές ομάδες. Ιδιαίτερη προσοχή θα δοθεί επίσης κατά τη διάρκεια της 1ης εβδομάδας της νέας χιλιετίας, καθώς η ζήτηση ηλεκτρικής ενέργειας θα αυξάνεται και πάλι, με εισαγωγή νέου εξοπλισμού, καθώς επίσης και για άλλες ευαίσθητες από άποψη ημερομηνίας περιόδους, όπως η 29η Φεβρουαρίου 2000 [1], μολονότι δεν θεωρούνται τόσο σημαντικές.

[1] Υπάρχει λογισμικό που δεν είναι σε θέση να αναγνωρίσει το έτος 2000 ως δίσεκτο έτος, επομένως για το λογισμικό αυτό δεν υπάρχει 29η Φεβρουαρίου 2000. Κατά συνέπεια, υπολογισμοί στους οποίους περιλαμβάνεται η ημερομηνία έπειτα από την 28η Φεβρουαρίου 2000, θα είναι λανθασμένοι.

&και αναμένεται ότι οι φορείς εκμετάλλευσης θα είναι σε θέση να ανταποκριθούν στον προβλεπόμενο φόρτο.

Θα μπορούσαν να προκύψουν δυσχέρειες από την απώλεια μεγάλων φορτίων, με ενδεχόμενο αποσταθεροποίησης του δικτύου, ιδίως εάν οι ροές του δικτύου παρέμεναν σε σχετικά χαμηλά επίπεδα. Εκπρόσωποι του κλάδου παροχής ηλεκτρικής ενέργειας επισήμαναν, ωστόσο, ότι ακόμα και ένας μεγάλος καταναλωτής είναι συνήθως μικρού μεγέθους σε σύγκριση με το δίκτυο εφοδιασμού, και ότι, σε κάθε περίπτωση, η παραγωγή μπορεί ταχέως να περιοριστεί ώστε να διατηρηθεί ισορροπία. Εξάλλου, οι εταιρείες παροχής ηλεκτρικής ενέργειας έχουν συναντήσεις με τους μεγαλύτερους πελάτες τους, οι οποίοι αναλαμβάνουν οι ίδιοι δράση για την αποφυγή αστοχιών συνδεδεμένων με το Υ2Κ, για καλύτερη προετοιμασία και αντιμετώπιση των απαιτήσεων ζήτησης κατά τη διάρκεια της κρίσιμης περιόδου. Σε ορισμένες περιπτώσεις, απευθύνεται συμβουλή στους μεγάλους καταναλωτές να μην καταφεύγουν σε εφεδρικές γεννήτριες, ακριβώς κατά τη διάρκεια της περιόδου αλλαγής της ημερομηνίας, καθώς τούτο θα μπορούσε αφεαυτού να συμβάλει σε αύξηση της αστάθειας. Τέλος, καίριας σημασίας είναι μια ενημερωτική πολιτική που θα απευθύνεται στο κοινό, δεδομένου ότι ο χαμηλός βαθμός εμπιστοσύνης μπορεί, όπως και σε άλλους τομείς, να επισύρει προβλήματα.

Στην ΕΕ πραγματοποιείται συνεργασία σε θέματα σχεδιασμού αντιμετώπισης εκτάκτων καταστάσεων.

Συνεργασία πραγματοποιείται μεταξύ χωρών και εταιρειών εφοδιασμού στα μεγαλύτερα συστήματα δικτύων, υπογραμμίζοντας την ανάγκη συναντίληψης και κοινών κατευθυντηρίων γραμμών. Τα δίκτυα UCTE [2] και Nordel [3] εφάρμοσαν πολιτική ελαχιστοποίησης ροών στις ζεύξεις μεταξύ χωρών, στο πλαίσιο των δικτυακών αυτών συστημάτων κατά τη διάρκεια της χρονικής περιόδου αλλαγής της ημερομηνίας, διατηρώντας όμως συνδεδεμένες τις ζεύξεις, ώστε να μπορεί να πραγματοποιηθεί εφοδιασμός με ηλεκτρική ενέργεια, εάν απαιτηθεί. Κατά τα άλλα, θα ανασταλεί προσωρινά η βραχυπρόθεσμη ανταλλαγή ηλεκτρικής ενέργειας για λόγους οικονομικής βελτιστοποίησης.

[2] UCTE: Ένωση για το συντονισμό της μετάδοσης ηλεκτρικής ενέργειας: περιλαμβάνει την Αυστρία (ΑΤ), το Βέλγιο (BE), την Κροατία (HR), τη Γαλλία (FR), τη Γερμανία (DE), την Ελλάδα (GR), την Ιταλία (IT), το Λουξεμβούργο (LU), την Πρώην Γιουγκοσλαβική Δημοκρατία της Μακεδονίας (MK), την Ολλανδία (NL), την Πορτογαλία (PT), τη Σλοβενία (SI), την Ισπανία (ES), την Ελβετία (CH), και την Ομοσπονδιακή Δημοκρατία της Γιουγκοσλαβίας (YU).

[3] NORDEL: ο οργανισμός για τη συνεργασία στον τομέα της ηλεκτρικής ενέργειας μεταξύ της Δανίας (DK), της Φινλανδίας (FI), της Ισλανδίας (IC), της Νορβηγίας (NO) και της Σουηδίας (SE).

Η αξιοπιστία των δικτύων είναι καίριο θέμα για τη λειτουργία πυρηνικών μονάδων ηλεκτροπαραγωγής.

Η σημασία της διατήρησης της λειτουργίας του δικτύου για πυρηνικές μονάδες παραγωγής έχει αναγνωριστεί ως θέμα καίριας σημασία, δεδομένου ότι σε περίπτωση βλάβης του δικτύου, η μονάδα κατά κανόνα παύει να λειτουργεί, μολονότι απαιτείται περαιτέρω ηλεκτρική ενέργεια για την ψύξη του αντιδραστήρα. Πρόκειται για κίνδυνο που είναι γνωστός, και που αντισταθμίζεται με τη διάθεση εφεδρικών γεννητριών και μπαταριών. Η διασφάλιση της ετοιμότητας των εφεδρειών αποτελεί μέρος των διαφόρων προσπαθειών που καταβάλλονται για διασφάλιση της ομαλής λειτουργίας των εν λόγω μονάδων.

3.4 Παραγωγή και εφοδιασμός πετρελαίου και αερίου

Οι μεγάλοι φορείς εκμετάλλευσης είναι καλά προετοιμασμένοι&

Η βιομηχανία πετρελαίου και φυσικού αερίου ως σύνολο αποτελείται εν γένει από μεγάλους φορείς εκμετάλλευσης με διεξοδικά και καλώς προσδιορισμένα έργα όσον αφορά το Υ2Κ, σε πολλά από τα οποία έχει ήδη αναφερθεί ολοκλήρωση της εσωτερικής προετοιμασίας. Στον ανάντη τομέα, η βιομηχανία έχει προσδιορίσει όλες τις συνήθεις εξωτερικές εξαρτήσεις, όπως η εξάρτηση από εξωτερικούς παρόχους ενέργειας, νερού και τηλεπικοινωνιών. Για τους υπεράκτιους φορείς εκμετάλλευσης υπάρχουν ορισμένες πρόσθετες ειδικές εξαρτήσεις, συμπεριλαμβανομένων ελικοπτέρων, ελέγχου εναέριας κυκλοφορίας, ακτοφυλακής και σκαφών εξυπηρέτησης.

&σε βιομηχανία που διαθέτει σημαντική εμπειρία σχεδιασμού μέτρων εκτάκτων καταστάσεων.

Όπως και στις άλλες μορφές ενέργειας, η βιομηχανία αυτή διαθέτει μακρά και εκτεταμένη εμπειρία στον σχεδιασμό μέτρων εκτάκτων καταστάσεων. Για το λόγο αυτό αναγνωρίζουν ότι όσες προσπάθειες και να έχουν αναλωθεί στην εκτέλεση μιας διεξοδικής διεργασίας ελέγχου, είναι πάντοτε συνετό να υποτίθεται ότι κάτι θα μπορούσε να είχε αμεληθεί και να γίνεται ανάλογος σχεδιασμός. Στο ΗΒ, η ένωση των πετρελαϊκών φορέων εκμετάλλευσης του ΗΒ διοργάνωσε μεγάλης έκτασης σεμινάριο για λογαριασμό της βιομηχανίας, όπου συγκροτήθηκαν ομάδες κοινών ενδιαφερόντων με σκοπό να συγκεντρωθούν ειδικές εγκαταστάσεις/ευκολίες/πόροι από ενδιαφερόμενα μέρη για την ανάπτυξη συμβατών σχεδίων για την αντιμετώπιση έκτακτων καταστάσεων και για προσδιορισμό δυνατοτήτων αμοιβαίας υποστήριξης.

Σχεδιάζονται πρακτικά μέτρα περιστολής των κινδύνων.

Η ανάπτυξη των σχεδίων για τους διάφορους φορείς εκμετάλλευσης κατά την περίοδο μετάβασης έχει προχωρήσει αρκετά και προκύπτουν ήδη πολλά κοινά θέματα. Στόχος είναι ο περιορισμός του κινδύνου/επιπτώσεων οποιωνδήποτε βλαβών που θα συμβούν, θα υπάρξει επομένως προσωρινή περικοπή της συντήρησης και λοιπών δραστηριοτήτων που δεν είναι καθοριστικής σημασίας από άποψη χρόνου, όπως η φορτοεκφόρτωση και η είσοδος και έξοδος σκαφών σε λιμάνια.

Παρόμοια είναι η κατάσταση και προς τα κατάντη. Και εδώ, θα αποφευχθούν οι μη καθοριστικής σημασίας δραστηριότητες, θα περιορισθούν κινήσεις σε αγωγούς και οχήματα, ενώ οι εταιρείες αυξάνουν τα επίπεδα αποθεμάτων για την αλυσίδα διανομής τους, ώστε να μπορέσουν να ανταποκριθούν σε ενδεχόμενες αλλαγές της αγοραστικής συμπεριφοράς των πελατών.

Σε ορισμένες περιπτώσεις θα παραμείνουν διάφορες εργασίες προς εκτέλεση. Λόγου χάρη, στο ΗΒ, για να ελαχιστοποιηθεί η ενόχληση των πελατών και κατά συνέπεια να αποφευχθεί η απώλεια πωλήσεων, ορισμένοι φορείς εκμετάλλευσης σχεδιάζουν να συνδυάσουν την εγκατάσταση νέου εξοπλισμού πρατηρίων, εκ των προτέρων ελεγμένου και πιστοποιημένου ως προς τη συμμόρφωση με το Υ2Κ, με τις ενέργειές τους να μετατρέψουν/ αντικαταστήσουν τον εξοπλισμό πώλησης μολυβδούχου καυσίμου 4Star με εξοπλισμό αντικατάστασης του μολύβδου. Ο χρονικός αυτός προγραμματισμός υπαγορεύεται σε μεγάλο βαθμό από φορολογικές αλλαγές που θα τεθούν σε ισχύ περί τα τέλη Οκτωβρίου.

Χρήσιμες πληροφορίες μπορούν να προέλθουν από ανατολικές συνεργαζόμενες εταιρείες.

Οι κυβερνήσεις θα μπορούν επίσης να επωφεληθούν από το διεθνή χαρακτήρα του τομέα, αποκτώντας πρόσβαση στα αποτελέσματα που προκύπτουν από τις διάφορες συνδεδεμένες θυγατρικές εταιρείες της Άπω Ανατολής, ώστε να λάβουν έγκαιρη προειδοποίηση σχετικά με προβλήματα που ενδεχομένως προκύψουν.

4 ΠΥΡΗΝΙΚΗ ΑΣΦΑΛΕΙΑ

4.1 Επισκόπηση

Υπάρχει ενδεχόμενος αντίκτυπος του Υ2Κ στην πυρηνική ασφάλεια.

Στις πυρηνικές μονάδες ηλεκτροπαραγωγής (NPP) υπάρχει σειρά ενδεχόμενων προβλημάτων που αναφέρονται στην ασφάλεια και τα οποία μπορούν να συνδεθούν με το πρόβλημα Υ2Κ. Τα πρώτα από αυτά είναι τα θέματα άμεσης ασφάλειας, τα οποία αφορούν το λογισμικό, τον μηχανολογικό εξοπλισμό και τα ενσωματωμένα πλακίδια (chips) που χρησιμοποιούνται σε συναφή με την ασφάλεια συστήματα. Η σχέση μεταξύ μονάδων παραγωγής και ηλεκτρικού δικτύου ή άλλων εγκαταστάσεων παραγωγής ενδέχεται επίσης να συνεπάγεται προβλήματα. Εάν προκύψουν προβλήματα δικτύου, είναι σημαντική η λειτουργία εφεδρικών μηχανισμών, όπως μπαταριών και ντήζελ, για τη διασφάλιση έκτακτου εφοδιασμού με ενέργεια για την ψύξη των συστημάτων. Τέλος, εκφράζονται επίσης ανησυχίες ότι πολλαπλές βλάβες, αν και όχι εγγενώς σημαντικές αφεαυτές, θα μπορούσαν να προκαλέσουν αδικαιολόγητη επιβάρυνση σε φορείς εκμετάλλευσης ΝΡΡ.

4.2 Διεθνείς δραστηριότητες σχετικά με την πυρηνική ασφάλεια

Η WANO, παγκόσμια ένωση πυρηνικών φορέων εκμετάλλευσης, έχει αναλάβει πρωτοβουλίες, από το 1998 και μετά, για την αύξηση της ενημέρωσης και την κοινή χρήση των πληροφοριών μεταξύ των μελών της. Ο διεθνής οργανισμός ατομικής ενέργειας (ΙΑΕΑ/ΔΟΑΕ) έχει δρομολογήσει ειδικό έργο για την αντιμετώπιση του προβλήματος Υ2Κ για τις ΝΡΡ (ειδικότερα στις χώρες της Κεντρικής και Ανατολικής Ευρώπης, στα Νέα Ανεξάρτητα Κράτη και στην Κίνα). Έχει πραγματοποιήσει σειρά αποστολών σε εγκαταστάσεις ΝΡΡ. Από αυτές προέκυψε σειρά θεμάτων συναφών με το Υ2Κ, μολονότι δεν αφορούν εν γένει συστήματα κρίσιμα από άποψη ασφάλειας. Αντίθετα, ενδέχεται να αποτελέσουν κίνδυνο για τη συνεχή λειτουργία, καθώς και συνδεδεμένο κίνδυνο υπερβολικού φόρτου του φορέα εκμετάλλευσης. Η ΔΟΑΕ σχεδιάζει να πραγματοποιήσει περαιτέρω αποστολές, περιορίζεται όμως από τη μη διαθεσιμότητα δυτικών εμπειρογνωμόνων. Προγραμματίζεται η διεξαγωγή συνεδρίασης εμπειρογνωμόνων τον Ιούλιο, για την εξέταση και ανάλυση των έως τώρα αποτελεσμάτων.

4.3 Πυρηνική ασφάλεια στην ΕΕ

Σε ολόκληρη την ΕΕ υλοποιούνται αυστηρά προγράμματα τα οποία παρακολουθούνται στενά από τους κανονιστικούς φορείς.

Όλα τα κράτη μέλη όπου λειτουργούν ΝΡΡ διαθέτουν πρόγραμμα για την αντιμετώπιση του ζητήματος. Μολονότι κάθε πρόγραμμα διαφέρει στις λεπτομέρειές του, όλα απαιτούν από τον αδειοδοτημένο φορέα να εντοπίσει τα συστήματα που ενδέχεται να επηρεαστούν, να τα κατατάξει κατά σπουδαιότητα πυρηνικής ασφάλειας, να δοκιμάσει το καθένα και να τροποποιήσει ή αντικαταστήσει οποιοδήποτε παρουσιάσει αστοχία. Οι κανονιστικές αρχές αναθεωρούν το περιεχόμενο των εν λόγω προγραμμάτων και παρακολουθούν την εκτέλεσή τους. Ορισμένοι φορείς εκμετάλλευσης ΝΡΡ σε κράτη μέλη ανέφεραν ότι περί τα τέλη Ιουνίου 1999 θα είναι έτοιμα όσον αφορά το πρόβλημα Υ2Κ. Άλλοι σκοπεύουν να πραγματοποιήσουν, έως τα τέλη Σεπτεμβρίου ή, σε μία περίπτωση έως τα τέλη Οκτωβρίου, εργασίες επανόρθωσης και δοκιμών κατά τη διάρκεια της θερινής περιόδου διακοπής λειτουργίας. Όλοι οι φορείς εκμετάλλευσης ΝΡΡ των κρατών μελών καταρτίζουν πλέον σχέδια περιστολής των κινδύνων και σχέδια έκτακτων καταστάσεων. Σειρά ερευνητικών αντιδραστήρων θα διακόψουν τη λειτουργία τους κατά τη διάρκεια των κρίσιμων ημερομηνιών. Διάφορες κανονιστικές αρχές προγραμματίζουν τη διεξαγωγή επιθεωρήσεων στη διάρκεια του φθινοπώρου, συμπεριλαμβανομένης της εξέτασης σχεδίων αντιμετώπισης έκτακτων καταστάσεων.

Η Επιτροπή βρίσκεται σε τακτική επικοινωνία με τις αρμόδιες βιομηχανικές ομάδες (FORATOM, WANO, EURELECTRIC, UNIPEDE) για πληροφορίες σχετικά με τις δραστηριότητές τους. Η Επιτροπή έχει θέσει προς συζήτηση το ζήτημα του έτους 2000, με τους κανονιστικούς φορείς των κρατών μελών στις αρμόδιες ομάδες εργασίας, προωθώντας την εξάπλωση βέλτιστης κανονιστικής πρακτικής. Δεν υφίσταται αντιληπτή ανάγκη αύξησης των δραστηριοτήτων της Επιτροπής όσον αφορά τη συμβατότητα των ΝΡΡ στα κράτη μέλη με το πρόβλημα Υ2Κ, καθώς τα τελευταία αναφέρουν ότι αντιμετωπίζουν ήδη επαρκώς το ζήτημα.

4.4 Πυρηνική ασφάλεια στις χώρες της Κεντρικής και Ανατολικής Ευρώπης (ΧΚΑΕ) και στα Νέα Ανεξάρτητα Κράτη (ΝΑΚ)

Πιθανές πηγές ανησυχίας στις ΧΚΑΕ και στα ΝΑΚ.

Οι χώρες της Κεντρικής και Ανατολικής Ευρώπης (ΧΚΑΕ) και τα Νέα Ανεξάρτητα Κράτη (ΝΑΚ) αναφέρουν ότι λαμβάνουν μέτρα· φαίνεται, ωστόσο, ότι δεν πρόκειται για το ίδιο επίπεδο επίγνωσης και δράσης. Δεδομένων ανησυχιών που έχουν εκφραστεί ότι η προετοιμασία του τομέα της ηλεκτρικής ενέργειας στις χώρες αυτές υστερεί σε σχέση με τον αντίστοιχο στην ΕΕ, η πιθανότητα να προκύψουν προβλήματα δικτύου ενδέχεται να είναι μεγαλύτερη, αυξάνοντας και την πιθανότητα προβλημάτων όσον αφορά τη διασφάλιση επαρκούς κράτησης αντιδραστήρα (διακοπή εν ψυχρώ) ή υπερβολικού φόρτου για τους φορείς εκμετάλλευσης. Κατά τη διάσκεψη που διοργάνωσε η Επιτροπή τον Ιούλιο για τα δίκτυα συζητήθηκε (βλ. κεφ. 3.3. για την ηλεκτρική ενέργεια) ο αντίκτυπος από το Υ2Κ στα δίκτυα της ΕΕ, των ΧΚΑΕ και των ΝΑΚ, καθώς και δυνατότητες διεθνούς συνεργασίας.

Υφίσταται σειρά προγραμμάτων στήριξης για πυρηνικές εγκαταστάσεις.

Λαμβάνοντας υπόψη τα περιορισμένα χρονικά περιθώρια και την απουσία εντολής στην Ευρωπαϊκή Ένωση να αναλάβει πρωτοβουλία, η Επιτροπή κατευθύνει μια μείζονα προσπάθεια υποστήριξης των εργασιών της ΔΟΑΕ [4], της WANO [5] και του ISTC [6].

[4] ΔΟΑΕ (IAEA): Διεθνής οργανισμός ατομικής ενέργειας.

[5] WANO: Παγκόσμια ένωση πυρηνικών φορέων εκμετάλλευσης.

[6] ISTC: Διεθνές κέντρο επιστήμης και τεχνολογίας, Μόσχα, Ρωσία.

Κατόπιν αιτήματος της Επιτροπής, το θέμα αντιμετωπίσθηκε κατά τις συνεδριάσεις επιτόπου τεχνικής υποστήριξης του TACIS, που διοργανώθηκαν από την WANO τον Νοέμβριο 1998 και το Μάιο 1999.

Το Δεκέμβριο του 1998, η Επιτροπή ζήτησε από τους αναδόχους επιτόπιας τεχνικής υποστήριξης του TACIS να εξασφαλίσουν τη συμβατότητα με το έτος 2000 του εξοπλισμού που παραδόθηκε στο πλαίσιο των προγραμμάτων της ΕΕ. Στις αρχές του 1999, η Επιτροπή εγκαινίασε νέα έρευνα με όλες τις επιχειρήσεις κοινής ωφέλειας της ΕΕ που εμπλέκονται στο πρόγραμμα επιτόπιας τεχνικής υποστήριξης, ώστε να βελτιώσει την ενημέρωση. Οι πλέον πρόσφατες συμβάσεις επιτόπου τεχνικής υποστήριξης περιλαμβάνουν διάταξη για την αντιμετώπιση του ζητήματος στις συγκεκριμένες τοποθεσίες. Στο πλαίσιο του κοινοτικού προγράμματος TACIS για επιτόπια τεχνική υποστήριξη, το θέμα έχει ήδη αντιμετωπισθεί από έναν ανάδοχο (στην ΝΡΡ Λένινγκραντ).

Έπειτα από εντατικές συζητήσεις, υπήρξε συμφωνία στη συγγραφή υποχρεώσεων για ένα ειδικό έργο στήριξης του προγράμματος TACIS κατά τη διάρκεια της περιόδου αναφοράς, μεταξύ της Επιτροπής της ΔΟΑΕ και της WANO. Η Επιτροπή υπέγραψε εν τω μεταξύ τη σχετική σύμβαση με την WANO. Στόχος του έργου είναι η εκτέλεση ανεξάρτητης ανασκόπησης της κατάστασης σχετικά με το Υ2Κ καθορισμένων ΝΡΡ, στη Ρωσία και την Ουκρανία. Τούτο θα γίνει σε πλήρη συντονισμό με την ΔΟΑΕ.

Το ISTC καθιέρωσε ειδικό ταμείο (επί του παρόντος έχουν εξασφαλιστεί 1,35 εκατ. $) που θα συνδράμει τις εγκαταστάσεις της Ρωσίας και των ΝΑΚ για την επίλυση θεμάτων συναφών με το πρόβλημα Υ2Κ, με συμμετοχή ατόμων και ομάδων από τα πρώην ινστιτούτα έρευνας οπλικών συστημάτων. Από το ταμείο του ISTC θα υποστηριχθεί ο συντονισμός του καθορισμού κατάλληλων μεθοδολογιών, θα προσφερθεί αρωγή στο Minatom και σε άλλους οργανισμούς για τη διεξαγωγή έργων που θα αποφέρουν πρακτικές λύσεις για το Υ2Κ και θα υπάρξει στήριξη στην παροχή ειδικής διεθνούς εμπειρογνωμοσύνης. Πρόσφατα εγκρίθηκε σειρά προτάσεων έργων.

Η Επιτροπή ενθαρρύνει επίσης την ανταλλαγή πληροφοριών μεταξύ πυρηνικών κανονιστικών φορέων...

Η ομάδα CONCERT της Επιτροπής (αποτελούμενη από τους ανώτερους πυρηνικούς κανονιστικούς φορείς από 25 χώρες της ΕΕ, των ΚΑΧ και των ΝΑΚ) εξέτασε το θέμα σε τρεις συναντήσεις που έλαβαν χώρα από τον Ιούλιο του 1998, με σκοπό την αύξηση της ενημέρωσης. Όλες οι κανονιστικές αρχές των χωρών ΚΑΕ και ΝΑΚ διαθέτουν σχέδια δράσης, διάφορα από τα οποία έχουν αναπτυχθεί έπειτα από την πρώτη συζήτηση. Το περιεχόμενο των εν λόγω σχεδίων και ο βαθμός προόδου τους παρουσιάζει σημαντικές διαφορές. Ορισμένες χώρες αναφέρουν ότι είναι προετοιμασμένες σε βαθμό ανάλογο με τις αντίστοιχες κοινοτικές, ενώ άλλες χώρες υστερούν ακόμα σημαντικά.

... και τους παρέχει άμεση στήριξη.

Έπειτα από αιτήματα για ειδική τεχνική υποστήριξη, η Επιτροπή παρέχει τώρα στήριξη στις πυρηνικές κανονιστικές αρχές της Βουλγαρίας και της Σλοβακίας. Αίτημα της ρωσικής αρχής τελεί επί του παρόντος υπό επεξεργασία.

Η συντονιστική γραμματεία της τεχνικής βοήθειας για την πυρηνική ασφάλεια των G-24, που έχει αναληφθεί από την Επιτροπή, έθεσε το θέμα του προβλήματος του έτους 2000 κατά τη συνεδρίασή της του Μαρτίου 1999. Η συνεδρίαση συγκεντρώνει τις ΧΚΑΕ και τα ΝΑΚ με τους παρόχους τεχνικής υποστήριξης για την πυρηνική ασφάλεια. Κατά τη συνεδρίαση εξετάσθηκε ο ρόλος των χωρών που παρέχουν βοήθεια όσον αφορά την αξιολόγηση της συμβατότητας με το πρόβλημα Υ2Κ του εξοπλισμού που προμήθευσαν.

Χώρες της ΕΕ διεξάγουν επίσης διμερείς δραστηριότητες.

Το Υπουργείο Εμπορίου και Βιομηχανίας του ΗΒ χρηματοδότησε μελέτη [7], τα αποτελέσματα της οποίας κυκλοφόρησαν στις επιχειρήσεις κοινής ωφελείας που συμμετέχουν στο επιτόπιο πρόγραμμα τεχνικής υποστήριξης TACIS. Η Φινλανδία παρείχε βοήθεια στην ΝΡΡ Λένινγκραντ, κοντά στην Πετρούπολη, καθώς και στην ΝΡΡ στην χερσόνησο Kola. Εκπρόσωποι ρωσικών πυρηνικών μονάδων παρακολούθησαν τις προετοιμασίες για το Υ2Κ που διεξάγονται στην ΝΡΡ Loviisa, στη Φινλανδία, που περιλαμβάνει αντιδραστήρες ρωσικής κατασκευής. Η Γερμανία παρέχει τεχνική υποστήριξη στην ουκρανική κανονιστική αρχή και σε ουκρανικές ΝΡΡ. Από τα κράτη μέλη έχουν ζητηθεί περαιτέρω εκθέσεις σχετικά με τις διμερείς δραστηριότητές τους.

[7] The Millennium Problem (το πρόβλημα της χιλιετίας). Βελτίωση της επαγρύπνησης των πυρηνικών μονάδων ηλεκτροπαραγωγής και των κανονιστικών αρχών στις χώρες της Κεντρικής και Ανατολικής Ευρώπης, Σεπτέμβριος 1998.

Για όλες τις επιτόπιες δραστηριότητες που χρηματοδοτεί η Επιτροπή, ημερομηνία στόχος για ολοκλήρωση είναι ο Οκτώβριος του 1999, δεδομένου ότι οι τροποποιήσεις της τελευταίας στιγμής σε ΝΡΡ ή σε διεργασίες υπάρχει κίνδυνος να προξενήσουν περισσότερα προβλήματα από όσα θα λύσουν.

5 ΜΕΤΑΦΟΡΕΣ

5.1 Αερομεταφορές

5.1.1 Διεθνείς δραστηριότητες στον τομέα των αερομεταφορών

Οι διεθνείς οργανισμοί στον τομέα των αερομεταφορών είναι πολύ δραστήριοι &

Ο διεθνής οργανισμός πολιτικής αεροπορίας (ΙCAO/ΔΟΠΑ) ανέπτυξε κριτήρια αξιολόγησης του Υ2Κ που καλύπτουν τρία πεδία: υπηρεσίες εναέριας κυκλοφορίας, αεροδρόμια και αεροπορικές εταιρείες. Τα κράτη μέλη του οργανισμού εκλήθησαν να εκτελέσουν κριτική αξιολόγηση συμμόρφωσης Υ2Κ των υπηρεσιών τους, αεροπορίας, πλοήγησης και αεροδρομίων, σε διεθνή και εναλλακτικά αεροδρόμια που βασίζονται στα κριτήρια αυτά, καθώς και να παράσχουν, έως την 1η Ιουλίου 1999, κατάλληλες αεροναυτιλιακές πληροφορίες σχετικά με το καθεστώς συμμόρφωσης των εν λόγω υπηρεσιών. Επί του παρόντος καταρτίζεται και περί τα μέσα Σεπτεμβρίου θα διατίθεται η πρώτη έκθεση αξιολόγησης της ετοιμότητας σε παγκόσμια κλίμακα, βάσει της έρευνας αυτής.

Για να διασφαλιστεί ότι θα παραμείνουν ανοικτές στρατηγικές διαδρομές ATS, οι σχετικές προσπάθειες σχεδιασμού έκτακτων καταστάσεων επικεντρώνονται στην παροχή εφεδρικής ισχύος και τηλεπικοινωνιακών ευκολιών, καθώς και στην καθιέρωση οκτώ περιφερειακών κέντρων συντονισμού εκτάκτων καταστάσεων, που θα συλλέγουν και θα διαδίδουν πληροφορίες προς τις χώρες τις περιοχής τους. Θα δημιουργηθεί επίσης συντονιστικό κέντρο σε παγκόσμια κλίμακα. Η ΙΑΤΑ έχει δημιουργήσει βάση δεδομένων με πληροφορίες σχετικά με την κατάσταση στην οποία βρίσκονται τα μέλη της.

Στο πλαίσιο της ευρωπαϊκής διάσκεψης πολιτικής αεροπορίας (ECAC) διεξήχθη εξέταση των νομικών πτυχών για πιθανές δράσεις που μπορούν να εξετασθούν σε συνδυασμό με την ετοιμότητα ως προς το Υ2Κ, καθώς επίσης και περιορισμοί λειτουργίας σε περιπτώσεις που δεν υφίστανται πληροφορίες σχετικά με το καθεστώς συμμόρφωσης ή/και όπου υφίστανται λόγοι για να υποτεθεί μη συμμόρφωση, αποσκοπώντας στην κατάρτιση προτάσεων πολιτικής προς τους γενικούς διευθυντές πολιτικής αεροπορίας. Στις 18 Οκτωβρίου 1999 προγραμματίζεται συνεδρίαση των γενικών διευθυντών.

Η Επιτροπή ενημερώνει τακτικά το Συμβούλιο των Υπουργών Μεταφορών όσον αφορά συναφείς εξελίξεις και έχει συμμετάσχει στις εργασίες της ECAC. Θα εξετάσει την ανάγκη ανάληψης κατάλληλης δράσης υπό το φως των εκτιμήσεων της κατάστασης εκ μέρους των διεθνών οργανισμών.

5.1.2 Αερομεταφορές της ΕΕ

&ενώ οι αεροπορικοί οργανισμοί της ΕΕ αναλαμβάνουν επίσης υπεύθυνη δράση.

Σε όλη την έκταση της ΕΕ, τα αεροδρόμια, οι αεροπορικές γραμμές και τα συστήματα ελέγχου εναέριας κυκλοφορίας (ATC) προετοιμάζονται για τη νέα χιλιετία με έργα που αναμένεται να ολοκληρωθούν κατά τη διάρκεια του δεύτερου και του τρίτου τριμήνου του 1999. Τα έργα αυτά καλύπτουν, σε γενικές γραμμές, κρίσιμες ζεύξεις με συναφή συστήματα εταίρων στα αεροδρόμια καθώς και προς τους βασικούς προμηθευτές (ενέργειας, τηλεπικοινωνιών). Πολλοί φορείς εκμετάλλευσης ATC διεξάγουν δοκιμές διαλειτουργικότητας, τόσο εσωτερικά όσο και με εξωτερικούς εταίρους, όπως με τα αεροδρόμια και τον Eurocontrol.

Παρουσιάζονται ορισμένες δυσχέρειες στην απόκτηση πληροφόρησης από τους προμηθευτές.

Η βιομηχανία έχει αναφέρει ορισμένα προβλήματα στην προσπάθειά της να αποκτήσει ικανοποιητικές διασφαλίσεις από τους προμηθευτές. Σε ορισμένες περιπτώσεις, η αλυσίδα εφοδιασμού απεδείχθη περιπλοκότερη και μακρύτερη από ό,τι αναμενόταν. Επίσης, η βιομηχανία εξαρτάται σε μεγάλο βαθμό από τη διαθεσιμότητα ζωτικών εθνικών υποδομών (ενέργεια, τηλεπικοινωνίες και νερό). Όσον αφορά την ενέργεια, η βιομηχανία λαμβάνει μέτρα για να διασφαλιστεί η διάθεση εναλλακτικών ή εφεδρικών πηγών· παρόλα αυτά, παραμένουν ανησυχίες σχετικά με ενδεχόμενες αστοχίες τηλεπικοινωνιακών δικτύων.

Πραγματοποιούνται διεθνείς δοκιμές υπηρεσιών ATS.

Σε διεθνές επίπεδο, ο σχεδιασμός των μέτρων έκτακτων καταστάσεων είναι στενά συνυφασμένος με τις γειτονικές χώρες, δεδομένου ότι υπάρχει υψηλός βαθμός εξάρτησης από τους άλλους όσον αφορά τις υπηρεσίες ελέγχου της εναέριας κυκλοφορίας. Οι υπηρεσίες πολιτικής αεροπορίας καταρτίζουν σχέδια αντιμετώπισης έκτακτων καταστάσεων για θεμελιώδη αεροπορικά συστήματα. Από διάφορες χώρες αναφέρθηκε η διεξαγωγή δοκιμών διεπαφής με γειτονικούς παρόχους υπηρεσιών εναέριας κυκλοφορίας.

Υπουργοί του ΗΒ ανακοίνωσαν ότι η κυβέρνηση θα προβεί σε δήλωση, την 1η Οκτωβρίου, σχετικά με τις επιπλοκές στη διεθνή ασφάλεια (το καθεστώς Υ2Κ των ξένων φορέων εκμετάλλευσης, αεροδρομίων και συστημάτων ATC).

5.2 Θαλάσσιες μεταφορές

Ένα από τα θέματα είναι ο εντοπισμός προβλημάτων με ενσωματωμένα chip σε πλοία.

Τα πλοία μπορούν να χρησιμοποιούν πληθώρα ηλεκτρονικών συσκευών και συστημάτων, ιδίως τα νεώτερα από αυτά. Παρατηρείται εκτεταμένη χρήση ενσωματωμένων συστημάτων, για τα οποία ενδέχεται να είναι πολύ δύσκολη η απόκτηση πληροφοριών από τους προμηθευτές. Επίσης, κάθε πλοίο είναι κατά κάποιον τρόπο μοναδικό, με την έννοια ότι ακόμα και πλοία της ίδιας παρτίδας ενός ναυπηγείου πρέπει να εξετασθούν μεμονωμένα, λαμβάνοντας υπόψη την ιστορία επισκευών και αναβάθμισής τους έπειτα από την παράδοση.

Η κεντρική απειλή για τα συστήματα πλοήγησης μπορεί να αντιμετωπισθεί εύκολα.

Ο κύριος κίνδυνος για κάθε πλοίο είναι η ικανότητα ασφαλούς ναυσιπλοίας. Ο ναυτιλιακός τομέας έχει, εν γένει, αξιολογήσει τη συμμόρφωσή του με το Υ2Κ και έχει αναπτύξει πρόγραμμα αντικατάστασης και μέτρων εκτάκτων καταστάσεων για την αντιμετώπιση των δυνητικών προβλημάτων που έχουν προσδιοριστεί. Ωστόσο, όλα τα πλοία διαθέτουν εκ κατασκευής τη δυνατότητα να ανταπεξέλθουν σε περίπτωση αστοχίας του ηλεκτρονικού εξοπλισμού που αφορά την πλοήγηση - πρόκειται για τη δυνατότητα πλοήγησης με χειροκίνητο τρόπο.

Πολλά λιμάνια της ΕΕ θα απαιτήσουν από τα πλοία πιστοποίηση της συμμόρφωσης.

Όλα τα ολλανδικά πλοία θα αδειοδοτηθούν, με κοινή προσπάθεια μεταξύ ασφαλιστικών εταιρειών και ενός κλαδικού οργανισμού. Ανάλογο πρόγραμμα προτείνεται για πλοία ξένων χωρών που επισκέπτονται ολλανδικά λιμάνια. Η Ελλάδα εξετάζει επίσης προσεκτικά τον ναυτιλιακό τομέα. Πλοία που εισέρχονται σε ελληνικά λιμάνια θα πρέπει να αποδείξουν ότι έχουν λάβει μέτρα για να αντιμετωπίσουν το πρόβλημα. Θα απαιτηθεί επίσης να παρουσιάσουν τεκμηριωμένα σχέδια μέτρων έκτακτης κατάστασης σχετικά με το Υ2Κ.

Αντιμετωπίζονται οι κίνδυνοι όσον αφορά τις λειτουργίες λιμένος.

Τα λιμάνια αποτελούν κομβικά σημεία εμπορικής δραστηριότητας, τούτο αντικατοπτρίζεται στις διεργασίες και στις κύριες εξαρτήσεις τους, οι οποίες κυμαίνονται από τον εφοδιασμό με ηλεκτρική ενέργεια έως την παροχή υπηρεσιών τελωνείου και μετανάστευσης καθώς και τη διάθεση υπηρεσιών ρυμούλκησης. Οι κύριοι κίνδυνοι για τις λιμενικές εργασίες φαίνεται ότι είναι οι βλάβες στον εφοδιασμό με ηλεκτρική ενέργεια, η απώλεια των επικοινωνιών, κίνδυνοι που δημιουργούνται από ναυτιλία που δεν συμμορφούται προς τους κανονισμούς καθώς και διαταραχές της εθνικής υποδομής μεταφορών.

Στα λιμάνια λειτουργούν ήδη σχεδιασμοί μέτρων εκτάκτων καταστάσεων για όλους τους τομείς λειτουργίας τους. Ως προς το Υ2Κ, στα λιμάνια γίνεται προσδιορισμός πιθανών προβλημάτων και διεξάγονται εργασίες για την ελαχιστοποίηση ή άρση του κινδύνου των λιμενικών εργασιών. Ορισμένα λιμάνια ενδέχεται να κλείσουν για ορισμένο χρονικό διάστημα κατά τη διάρκεια της κρίσιμης περιόδου ή να επιβάλουν πρόσθετα προληπτικά μέτρα ασφάλειας για τα πλοία που εισέρχονται στο λιμάνι. Οι ναυτιλλόμενοι θα ενημερωθούν με τους συνήθεις τρόπους για τους εν λόγω περιορισμούς.

Το ΗΒ θα διεξάγει ανεξάρτητες αξιολογήσεις της ετοιμότητας των λιμανιών.

Στο ΗΒ, ζητήθηκε από τα 50 μεγαλύτερα λιμάνια να παράσχουν πληροφορίες σχετικά με την κατάσταση ετοιμότητάς τους, μέσω λεπτομερούς ερωτηματολογίου. Η έρευνα αποτελέστηκε από δύο μέρη - αξιολόγηση του γενικού προγράμματος των λιμανιών για το έτος 2000, καθώς και βαθμολόγηση του κινδύνου σε συγκεκριμένα πεδία της λειτουργίας του λιμανιού. Ορίσθηκαν σύμβουλοι για τη διεξαγωγή ανεξάρτητης επαλήθευσης των αυτοαξιολογήσεων σε περίπου τα μισά από τα 50 μεγαλύτερα λιμάνια της χώρας, συμπεριλαμβανομένων των 10 πρώτων ως προς τον διακινούμενο όγκο εμπορευμάτων, και τα αποτελέσματα αναμένεται να δημοσιευθούν τον Ιούλιο.

Στη Γερμανία, πραγματοποιείται προσεκτικός έλεγχος των συστημάτων ναυσιπλοίας &

Στο πεδίο της εσωτερικής ναυσιπλοίας, στη Γερμανία, εξετάζονται τα εθνικά συστήματα ελέγχου και διαχείρισης της κυκλοφορίας, από το κέντρο ελέγχου της ναυσιπλοίας στην Koblenz, το οποίο είναι αρμόδιο για την κεντρική διαχείριση συστημάτων ελέγχου θαλάσσιας κυκλοφορίας. Οι δοκιμές αυτές που πραγματοποιούνται από το 1997, καλύπτουν τα ηλεκτρονικά πληροφορικά συστήματα ραντάρ ναυσιπλοίας και εντοπισμού κατεύθυνσης, τα τοπικά κέντρα, τον έλεγχο εξ αποστάσεως, τα συστήματα πληροφοριών και καταγραφής, τον εξοπλισμό δορυφορικής ναυσιπλοίας, καθώς και το σύστημα αναφοράς και πληροφοριών για την εσωτερική ναυσιπλοία.

&ενώ η εθνική αρχή θα προβεί σε ανασκόπηση των σχεδίων εκτάκτων καταστάσεων στα λιμάνια.

Τα σχετικά με το Y2K προβλήματα στον γερμανικό κλάδο της θαλάσσιας ναυτιλίας και των λιμένων εξετάσθηκαν επίσης σε συνεδρίαση των προϊσταμένων των λιμανιών με τις BMVBW, τις διευθύνσεις ναυτιλίας και εσωτερικών πλωτών οδών της Βόρειας και Βορειοδυτικής Γερμανίας και τους BSH τον Ιανουάριο του 1999 στη Βρέμη. Όσον αφορά τη γερμανική ναυτιλία και τα λιμάνια, οι εσωτερικές πλωτές οδοί, τα ναυτιλιακά γραφεία και τα λιμάνια που εμπίπτουν στη δικαιοδοσία τους θα έχουν συντάξει, έως τα μέσα του έτους, σχέδια μέτρων εκτάκτων καταστάσεων, τα οποία θα εξετασθούν σε συνεδρίαση όλων των λιμενικών αρχών με την εθνική αρχή. Στα σχέδια αυτά θα καλύπτονται όλες οι εμπλεκόμενες υπηρεσίες, όπως η αστυνομία των ποταμών, η πυροσβεστική, οι πιλότοι, οι ιδιοκτήτες των ρυμουλκών, οι πορθμείς, η γερμανική ένωση σωστικών μέσων και άλλοι εθελοντικοί οργανισμοί.

Στην Ολλανδία εισήχθη πρόγραμμα πιστοποίησης για πλοία.

Στην Ολλανδία, θεωρείται ότι οι λιμενικές αρχές και μεμονωμένες ναυτιλιακές εταιρείες έχουν πραγματοποιήσει σημαντική πρόοδο, μολονότι τούτο ισχύει περισσότερο για μεγάλες παρά για μικρές εταιρείες. Έχει αναπτυχθεί και υλοποιείται πρόγραμμα πιστοποίησης για πλοία· κατά συνέπεια, θα απαιτείται πιστοποιητικό για την είσοδο σε μεγάλα λιμάνια.

Διάφορες κυβερνήσεις ανέφεραν ότι θα ενδιαφέρονταν να έχουν περισσότερες πληροφορίες σχετικά με την πρόοδο στον εν λόγο κλάδο· θεωρούν επίσης ότι υπάρχει ανάγκη μεγαλύτερου συντονισμού σε διεθνές επίπεδο.

5.3 Σιδηροδρομικές μεταφορές

Τα έργα της σιδηροδρομικής βιομηχανίας σχετικά με το Υ2Κ εστιάζουν σε κεντρικές και εξ αποστάσεως επιχειρηματικές δραστηριότητες καθώς και σε τεχνικά συστήματα, ενσωματωμένα συστήματα και σχέσεις προμηθευτή-πελάτη.

Οι σιδηροδρομικοί φορείς αναφέρουν ότι οι διαβεβαιώσεις των προμηθευτών δεν είναι πάντοτε ακριβείς.

Πολλοί σιδηροδρομικοί φορείς εξαρτώνται από εξωτερικούς προμηθευτές. Στη Γερμανία, π.χ., από τα αποτελέσματα έρευνας προμηθευτών που διεξήχθη το 1997 δεν προέκυψαν ιδιαίτερα προβλήματα με τους υπολογιστές διεργασιών που χρησιμοποιούνται στο δίκτυο της Deutsche Bahn AG. Ωστόσο, πρόσφατες δοκιμές που διεξήχθησαν από την DB αμφισβήτησαν σε μεγάλο βαθμό τις διαβεβαιώσεις ορισμένων προμηθευτών.

5.4 Οδικές μεταφορές

Εξετάζονται τα συστήματα οδικών μεταφορών.

Στις περισσότερες περιπτώσεις τα οδικά συστήματα ανήκουν στην αρμοδιότητα τοπικών αρχών, κατά συνέπεια λίγες κοινοτικές χώρες αντιμετωπίζουν τον κλάδο αυτό σε εθνική κλίμακα. Οι χώρες αναφέρουν ότι οι τοπικές αρχές εξετάζουν τον εξοπλισμό λειτουργίας τους και τις διατάξεις κυκλοφορίας και ηλεκτρικές διατάξεις που ελέγχονται από προγράμματα υπολογιστών. Συμπεριλαμβάνονται συστήματα φωτεινής σηματοδότησης (που ελέγχονται από προγράμματα τα οποία χρησιμοποιούν το ημερολόγιο), μονάδες απόκτησης δεδομένων, όπως σημεία συνεχούς καταγραφής και βρόχοι μέτρησης με σταθμούς κατά διαστήματα, εξοπλισμός που επηρεάζει τη ροή κυκλοφορίας σε αυτοκινητόδρομους και εθνικές οδούς, κέντρα υπολογιστών για την κυκλοφορία και λοιπό λειτουργούντα εξοπλισμό, όπως εγκαταστάσεις σηράγγων, εξοπλισμό επικοινωνιών και συστήματα φωτισμού.

Στη Γερμανία, οι αρχές οδοποιίας στα ομόσπονδα κράτη καταρτίζουν επί του παρόντος σχέδια εκτάκτων καταστάσεων, ενώ οι αστυνομικές υπηρεσίες των ομόσπονδων κρατών συντονίζουν τώρα τα σχέδια δράσης τους για την αλλαγή της χιλιετίας με τους φορείς που είναι αρμόδιοι για τις οδικές μεταφορές.

Στον ιδιωτικό τομέα η προσοχή εστιάζεται σε αλυσίδες διοικητικής μέριμνας στις μεταφορές, εξαιτίας της σημασίας τους για το εμπόριο και την οικονομία. Ο οδικός τομέας θεωρείται ως τομέας χαμηλού κινδύνου, όπου τα προβλήματα που έχουν προσδιοριστεί μπορούν να επηρεάσουν λιγότερο νευραλγικά συστήματα.

6 ΤΗΛΕΠΙΚΟΙΝΩΝΙΕΣ

Η βιομηχανία τηλεπικοινωνιών της ΕΕ παρουσιάζει πρόοδο &

Αποτελώντας έναν από τους κλάδους καίριων υποδομών στους οποίους στηρίζονται οι υπόλοιποι, η βιομηχανία των τηλεπικοινωνιών προετοιμάζεται προσεκτικά για την αλλαγή ημερομηνίας της χιλιετίας. Διάφορες χώρες της ΕΕ αναφέρουν ότι οι εγκαταστάσεις του δημόσιου μεταγόμενου τηλεφωνικού δικτύου που παρέχονται από τους κύριους φορείς εκμετάλλευσης παρουσιάζουν ήδη συμμόρφωση με το πρόβλημα του έτους 2000· το μεγαλύτερο μέρος αναμένεται ότι θα είναι έτοιμο τον Σεπτέμβριο του 1999. Ο εν γένει κίνδυνος διακοπής ή αποδιοργάνωσης των κύριων παρόχων δικτύου για άμεσες, σταθερές και κινητές, τηλεπικοινωνίες θεωρείται χαμηλός.

&και δεν αναμένεται επηρεασμός της από διεθνή προβλήματα.

Μολονότι ορισμένες χώρες είναι καλύτερα προετοιμασμένες από άλλες, οι διεθνείς κλήσεις προς ορισμένες λιγότερο ανεπτυγμένες χώρες ενδέχεται να αποδιοργανωθούν, καθώς τα δίκτυα στις χώρες αυτές είναι πιθανόν να μην είναι κατάλληλα προετοιμασμένα. Οι διακοπές στις διεθνείς τηλεπικοινωνίες δεν αναμένεται να έχουν επίπτωση σε εγχώριες υπηρεσίες. Οι φορείς εκμετάλλευσης στην ΕΕ εργάζονται για να διασφαλίσουν τη συμμόρφωση ως προς το Υ2Κ όσον αφορά τη δική τους συμβολή στις διεθνείς ζεύξεις.

Τα σχέδια αντιμετώπισης έκτακτων καταστάσεων χρησιμοποιούν υφιστάμενες διαδικασίες επειγόντων περιστατικών.

Η βιομηχανία εστιάζει σε σχεδιασμό μέτρων έκτακτων καταστάσεων που θα στοχεύει στη συνέχεια των επιχειρηματικών δραστηριοτήτων. Σε ορισμένες χώρες, μέρος της διαδικασίας αυτής είναι ο ανεξάρτητος έλεγχος καταλληλότητας των ρυθμίσεων για έκτακτες καταστάσεις που έχουν λάβει οι φορείς εκμετάλλευσης των δικτύων. Όλες οι χώρες αναφέρουν ότι οι μεγάλοι φορείς εκμετάλλευσης πραγματοποίησαν εκτίμηση του κινδύνου και αξιολόγηση του αντικτύπου για τις επιχειρήσεις. Οι φορείς εκμετάλλευσης της τηλεπικοινωνιακής βιομηχανίας διαθέτουν ήδη σχέδια αντιμετώπισης επειγόντων περιστατικών, όπου περιλαμβάνεται η χρήση κινητών κέντρων, εφεδρικών γεννητριών, δραστηριοποίηση δορυφορικών συστημάτων κινητών επικοινωνιών, χειροκίνητη λειτουργία, επιστράτευση πρόσθετων ανθρώπινων πόρων.

Ενημερωτικές εκστρατείες στοχεύουν εταιρικούς και ιδιωτικούς καταναλωτές.

Εκφράζεται ανησυχία όσον αφορά τον εξοπλισμό που χρησιμοποιούν επιχειρήσεις και άτομα, μολονότι οι περισσότεροι πελάτες δεν πρόκειται να επηρεαστούν. Διεξάγονται ενημερωτικές εκστρατείες από φορείς εκμετάλλευσης και κυβερνήσεις για την αύξηση της ενημέρωσης των πελατών σχετικά με πιθανό αντίκτυπο στον εξοπλισμό τους. Τα ενημερωτικά φυλλάδια στοχεύουν τον οικιακό καταναλωτή, προσδιορίζοντας όλα τα είδη του οικιακού τηλεπικοινωνιακού εξοπλισμού που ενδέχεται να επηρεαστούν, συμπεριλαμβανομένου του τηλεπικοινωνιακού εξοπλισμού· το ίδιο συμβαίνει και για τις εταιρείες. Ορισμένοι τηλεπικοινωνιακοί φορείς εκμετάλλευσης διαθέτουν ενημερωτικούς φακέλους, τόσο για εταιρικούς όσο και για ιδιωτικούς χρήστες του εξοπλισμού τους. Οι μεγαλύτεροι φορείς εκμετάλλευσης εγκαθιστούν αποκλειστικές γραμμές βοήθειας για το πρόβλημα Υ2Κ, ενώ μικρότεροι φορείς παρέχουν πληροφορίες και συμβουλές μέσω των συνήθων γραμμών εξυπηρέτησης των πελατών τους, όπως και ορισμένες κανονιστικές αρχές, λ.χ. η OFTEL στο ΗΒ.

Το μεγαλύτερο μέρος του εξοπλισμού καταναλωτών, όπως τηλέφωνα και συσκευές τηλεομοιοτυπίας, θα συνεχίσουν να λειτουργούν κανονικά. Όσοι χρησιμοποιούν μη συμβατούς προσωπικούς υπολογιστές για την πρόσβαση σε δίκτυα ενδέχεται να αντιμετωπίσουν προβλήματα, όπως επίσης και μικρές επιχειρήσεις που χρησιμοποιούν ιδιωτικά τηλεφωνικά κέντρα τα οποία περιλαμβάνουν λειτουργίες που εξαρτώνται από την ημερομηνία.

Οι φορείς εκμετάλλευσης συμφώνησαν σε διαδικασίες για απόδοση προτεραιότητας σε κλήσεις επειγόντων περιστατικών.

Οι μεγάλοι εθνικοί φορείς εκμετάλλευσης διαθέτουν εσωτερικές διαδικασίες για απόδοση προτεραιότητας σε τηλεφωνικές κλήσεις σε περιπτώσεις επειγόντων περιστατικών, διαθέτοντας αποκλειστικό προσωπικό για σχεδιασμό που αφορά επείγοντα περιστατικά. Καταρτίζονται λεπτομερή σχέδια για υπηρεσίες τηλεφωνικών αριθμών για επείγοντα περιστατικά, ώστε να ανταποκριθούν εκ των προτέρων σε αναμενόμενη αύξηση του επιπέδου των κλήσεων που αφορούν επείγοντα περιστατικά. Λόγου χάρη, η ΒΤ στο ΗΒ σχεδιάζει πενταπλασιασμό του κανονικού επιπέδου των κλήσεων 999 του Σαββατόβραδου - σημαντικά πάνω από το επίπεδο των κλήσεων 999 της τελευταίας παραμονής πρωτοχρονιάς. Στην Ολλανδία, υφίσταται σε εθνικό επίπεδο και για κυβερνητικούς χρήστες τηλεπικοινωνιακή υπηρεσία επειγόντων περιστατικών, η οποία ελέγχεται τώρα προσεκτικά. Η εισαγωγή προσωρινής υπηρεσίας επειγόντων περιστατικών, κινητής επικοινωνίας, θεωρείται ότι θα αυξήσει την τρέχουσα χωρητικότητα της υπηρεσίας έκτακτων περιστατικών.

Σε ορισμένες χώρες έχει αναγνωρισθεί η ανάγκη για «διαχείριση της συμπεριφοράς» των τηλεπικοινωνιακών πελατών, ώστε να περιοριστεί η πιθανή συμφόρηση από υπερβολικό φόρτο κλήσεων, εξαιτίας των συνήθων δραστηριοτήτων του τέλους του έτους. Έτσι, στην Ολλανδία ματαιώθηκε ένα τηλεοπτικό πρόγραμμα με άμεση τηλεφωνική επαφή που είχε προγραμματισθεί για την παραμονή της πρωτοχρονιάς.

7 ΟΙΚΟΝΟΜΙΑ

7.1 Επισκόπηση

Ο χρηματοοικονομικός τομέας θεωρείται ότι έχει σημειώσει τη μεγαλύτερη πρόοδο.

Ο χρηματοοικονομικός τομέας θεωρείται γενικά ακόμα ως ο τομέας με τη μεγαλύτερη πρόοδο, μολονότι αναγνωρίζεται πλήρως ότι οι χρηματοοικονομικές υπηρεσίες, όπως και οι λοιποί τομείς, εξαρτώνται από άλλες υποδομές, όπως είναι η ηλεκτρική ενέργεια και οι τηλεπικοινωνίες.

7.2 Διεθνείς δραστηριότητες στον χρηματοοικονομικό τομέα

Διεθνείς δραστηριότητες συντονισμού.

Σε διεθνές επίπεδο, δύο οργανισμοί, ο Global 2000 για τη βιομηχανία και το κοινό συμβούλιο για το έτος 2000, για τις εποπτικές αρχές, διεξήγαγαν συγκεκριμένες δραστηριότητες για το Υ2Κ· επίσης, ανέπτυξαν μηχανισμό για την ανταλλαγή πληροφοριών σε παγκόσμια κλίμακα κατά τη διάρκεια του υπολοίπου του 1999 και του Σαββατοκύριακου της αλλαγής της ημερομηνίας.

Ο διεθνής οργανισμός Global 2000, που δημιουργήθηκε από τον τομέα των χρηματοοικονομικών υπηρεσιών (τράπεζες, ασφάλειες, επενδυτικές εταιρείες και φορείς εκμετάλλευσης συστημάτων πληρωμής), ενημερώνει κάθε τρεις εβδομάδες ένα παγκόσμιο χάρτη της ετοιμότητας των χωρών. Στο χάρτη αυτόν εμφανίζεται η αξιολόγηση του οργανισμού για την ετοιμότητα των χωρών σε διάφορους κρίσιμους τομείς: χρηματοοικονομικά, τηλεπικοινωνίες, μεταφορές, ενέργεια, νερό και κυβέρνηση. Ο Global 2000 σχεδιάζει να τερματίσει τις αξιολογήσεις αυτές το Σεπτέμβριο, ώστε να συγκεντρώσει τις προσπάθειες στη διαχείριση των συμβάντων και στην περιστολή των κινδύνων, στο υπόλοιπο του έτους που απομένει.

Το κοινό συμβούλιο Υ2Κ έχει καταρτίσει μέσα για τη διευκόλυνση της ανταλλαγής πληροφοριών μεταξύ εποπτικών φορέων και κεντρικών τραπεζών κατά τη διάρκεια της περιόδου μετάβασης:

· ένα σχεδιότυπο αναφοράς κατάστασης, που θα συμπληρώνεται από κάθε ίδρυμα και θα αποστέλλεται στον εποπτικό φορέα του, το οποίο θα μπορούσε να χρησιμοποιηθεί προς ενημέρωση άλλων ενδιαφερομένων μερών·

· ένα σχεδιότυπο αναφοράς χώρας, για κάθε εθνική εποπτική αρχή προς ενημέρωση άλλων εθνικών εποπτικών φορέων σχετικά με το επίπεδο ετοιμότητας της χώρας τους·

· διοργάνωση διασκέψεων μεταξύ εθνικών εποπτικών φορέων και ορισμένων άλλων μερών, για εξορθολογισμό της επικοινωνίας κατά τη διάρκεια της περιόδου μετάβασης.

Το επίπεδο των πληροφοριών στις εκθέσεις των χωρών και στις προσκλήσεις των διασκέψεων θα είναι πολύ γενικό. Η ανταλλαγή εμπιστευτικότερων και περισσότερο ευαίσθητων πληροφοριών θα περιοριστεί στις παραδοσιακές διμερείς επαφές μεταξύ εποπτικών φορέων. Μεγάλα κοινοτικά χρηματοοικονομικά κέντρα και εθνικοί εποπτικοί φορείς θα συμμετάσχουν στην άσκηση του κοινού συμβουλίου για το έτος 2000 για την περίοδο μετάβασης, ενώ ενδέχεται επίσης να συνδεθούν και η Ευρωπαϊκή Κοινότητα με την Ευρωπαϊκή Κεντρική Τράπεζα.

7.3 Χρηματοοικονομικός τομέας της ΕΕ

Ο τομέας των χρηματοοικονομικών υπηρεσιών στην ΕΕ, όπως και σε άλλες χώρες, έχει δώσει κορυφαία προτεραιότητα στον σχεδιασμό εκτάκτων καταστάσεων και στην περιστολή των κινδύνων.

Διεξήχθησαν επιτυχείς δοκιμές σε παγκόσμια συστήματα πληρωμής.

Έχει πλέον ολοκληρωθεί το μεγαλύτερο μέρος της εσωτερικής προσαρμογής των συστημάτων, ενώ έχουν προχωρήσει πολύ οι δοκιμές. Κατά το Σαββατοκύριακο 12-13 Ιουνίου διεξήχθη επιτυχής διεθνής δοκιμή συστημάτων πληρωμής. Οι συμμετέχοντες (19 χώρες συμπεριλαμβανομένων 5 κοινοτικών - Βέλγιο, Γαλλία, Γερμανία, Ιταλία και Ηνωμένο Βασίλειο - καθώς επίσης και οι EBA, TARGET, και SWIFT) συγκρότησαν περιβάλλον για 34 συμμετέχοντα συστήματα με σκοπό τον έλεγχο «διατερματικών» ροών συναλλαγών. Στη δοκιμή αυτή συμπεριλήφθηκαν συστήματα «συμβατά με το πρόβλημα Υ2Κ» και χρησιμοποιήθηκαν λεπτομερώς προσδιορισμένες δέσμες συναλλαγών με πελάτες και ανταποκριτές, συστήματα έρευνας, συστήματα επισκευής, συστήματα διαχείρισης ταμειακών διαθεσίμων και συστήματα πιστώσεων και διακινδύνευσης.

Στους λοιπούς χρηματοοικονομικούς υποτομείς πραγματοποιήθηκαν πολυμερείς δοκιμές, τόσο υποχρεωτικές όσο και εθελοντικώς. Αναμένεται ότι η φάση των δοκιμών θα ολοκληρωθεί περί τα τέλη Σεπτεμβρίου, για την μεγάλη πλειονότητα των επιχειρήσεων.

Ο σχεδιασμός μέτρων εκτάκτων καταστάσεων πραγματοποιείται σε ατομική και συλλογική βάση, καθοριζόμενος από τις τεχνικές και εμπορικές διασυνδέσεις μεταξύ των εταίρων. Η δοκιμή συστημάτων οδηγεί, πάντως, σε συνεχείς νέες προσαρμογές των συστημάτων, επομένως οι εργασίες σε θέματα σχεδιασμού μέτρων εκτάκτων καταστάσεων πραγματοποιούνται εν παραλλήλω.

Οι φορείς των χρηματοοικονομικών υπηρεσιών αξιολογούν προσεκτικά τις εξωτερικές απειλές.

Πολλοί κοινοτικοί φορείς στον τομέα αυτό αξιολογούν την ετοιμότητα ως προς το Υ2Κ των εταίρων και των πελατών τους. Τούτο τους παρέχει τη δυνατότητα να λαμβάνουν προληπτικά μέτρα για περιορισμό των επιπτώσεων που θα προξενήσουν οι λιγότερο προετοιμασμένοι φορείς, καθώς και για να αυξήσουν την πίεσή τους σε εταίρους και πελάτες ώστε να αντιμετωπισθεί το πρόβλημα. Η πλειοψηφία των κοινοτικών επιχειρήσεων στον τομέα αποκαλύπτουν κατά κανόνα πληροφορίες γενικού και τεχνικού χαρακτήρα σχετικά με την εσωτερική τους ετοιμότητα ως προς το πρόβλημα Υ2Κ. Παράλληλα, επαγγελματικοί οργανισμοί σε επίπεδο ΕΕ παρουσιάζουν την κατάσταση όσον αφορά την ετοιμότητα στον τομέα τους, σε εθνικό επίπεδο.

Κατά τη διεξαγωγή των αναλύσεων κινδύνου, ο τομέας των χρηματοοικονομικών υπηρεσιών έτεινε να επικεντρώσει το ενδιαφέρον του στην περίοδο μετάβασης. Μολονότι οι φορείς έχουν επίγνωση των δυνητικών μακροοικονομικών κινδύνων που συνδέονται με το πρόβλημα Υ2Κ, παρατηρείται, στην ΕΕ, η τάση υποτίμησης των διαχειριστικών και επιχειρηματικών κινδύνων που δεν συνδέονται άμεσα με αστοχίες του συστήματος πληροφοριών (κίνδυνοι από επιχείρηση σε επιχείρηση, συστημικές διαταραχές, κάλυψη κινδύνων Υ2Κ των πελατών και διαφορές).

7.3.1 Τράπεζες: διδάγματα από τη μετάβαση προς το ευρώ

Η μετάβαση προς το ευρώ πραγματοποιήθηκε γενικά προς το συμφέρον του χρηματοοικονομικού τομέα.

Μολονότι τα σχετικά με το Υ2Κ έργα των επιχειρήσεων των χρηματοοικονομικών υπηρεσιών ενδέχεται, σε ορισμένες περιπτώσεις, να υποχώρησαν το 1998 εξαιτίας της προτεραιότητας που δόθηκε στο ευρώ, οι τράπεζες μπόρεσαν να εκμεταλλευθούν την πείρα και την εμπειρογνωμοσύνη που απέκτησαν με το ευρώ ώστε να την εφαρμόσουν στο πρόβλημα Υ2Κ. Παρόλο ότι η μετάβαση στο ευρώ δεν είναι απόλυτα συγκρίσιμη με την αλλαγή της ημερομηνίας προς το έτος 2000, υπάρχουν πάντως ορισμένες ομοιότητες από τεχνική σκοπιά και από την άποψη της διαχείρισης έργου.

Για τους λόγους αυτούς, η τραπεζική κοινότητα στην ΕΕ και ο οργανισμός Global 2000 χρησιμοποίησαν τη μετάβαση προς το ευρώ, ιδίως την περίοδο μετάβασης του Σαββατοκύριακου της 1ης Ιανουαρίου 1999 (συμπεριλαμβανομένων των 5 ημερών έπειτα από την 1η Ιανουαρίου), ως σχεδιότυπο για την αλλαγή της ημερομηνίας προς το έτος 2000. Ο οργανισμός Global 2000 εξέδωσε διάφορες συστάσεις με αποδέκτες την τραπεζική κοινότητα [8].

[8] Διδάγματα από το ευρώ, συντονιστική ομάδα Global 2000, 4 Φεβρουαρίου 1999.

Υπάρχει ανάγκη για τους προμηθευτές ρευστότητας και πίστης να αντισταθμίσουν την αποδιοργάνωση πληρωμών και πιστώσεων &

Στο έγγραφο του Global 2000 αναφέρεται ότι "& εταιρείες και κοινοτικές τράπεζες είχαν από την αρχή να αντιμετωπίσουν αποφάσεις χρηματοδότησης και πιστώσεων που έπρεπε να ληφθούν χωρίς πλήρη πληροφόρηση", και απευθύνει τη σύσταση ότι στο μέλλον τα θέματα αυτά θα πρέπει να αντιμετωπίζονται από υπεύθυνο φορέα. Οι εργασίες στις κεντρικές τράπεζες και στη διαχείριση ρευστών των εταιρειών έθεσαν σειρά ζητημάτων: οι εταιρείες θα επιθυμούν να εξασφαλίσουν τη συνέχιση της ομαλής επιχειρηματικής δραστηριότητας, τα πιστωτικά ιδρύματα, πάντως, θα μπουν στον πειρασμό (ή θα υποχρεωθούν) να περιορίσουν τη δανειοδοτική τους ικανότητα. Ανάλογο πρόβλημα θα προέκυπτε και με τη δημιουργία εγγυήσεων, εάν κάθε χρηματοπιστωτικό ίδρυμα την απαιτούσε για όλες τις συναλλαγές και τις θέσεις. Ο Global 2000 είναι της γνώμης ότι υπάρχουν όρια στις δυνατότητες του ιδιωτικού τομέα και ζήτησε από τις δημόσιες αρχές να συμμεριστούν την παρακολούθηση του συναφούς με το πρόβλημα Υ2Κ αντικτύπου στις χρηματοοικονομικές αγορές.

Το κεντρικό πρόβλημα είναι η θέση όπου θα γίνονται αποδεκτές οι εγγυήσεις. Στην Ευρώπη, το πρόβλημα προκύπτει από σημαντικές διαφορές στις εθνικές νομοθεσίες που διέπουν τις πράξεις προσθέτων εγγυήσεων. Ωστόσο, τα συστήματα πληρωμών στην ΕΕ βασίζονται σε διάφορες υποδομές (Euro 1, EBA, Target), γεγονός που περιορίζει τον κίνδυνο συστημικών προβλημάτων που προκύπτουν στο πεδίο των συστημάτων πληρωμών.

&καθώς και βελτιωμένο σύστημα για τη συλλογική ανταλλαγή πληροφοριών.

Στο έγγραφο Global 2000 τονίζεται "η έλλειψη πληροφόρησης μεταξύ εταιρειών και βιομηχανικών συστημάτων ως σημαντικό πρόβλημα, ιδίως σε διασυνοριακά θέματα κατά την πρώτη εβδομάδα έπειτα από την μετατροπή", και αναφέρεται ότι "επίσημα δίκτυα ανταλλαγής πληροφοριών που είχαν συγκροτηθεί εκ των προτέρων δεν χρησιμοποιήθηκαν όπως αναμενόταν, επειδή οι εταιρείες δεν ήταν εν γένει πρόθυμες να διαθέσουν ή να διαμοιράσουν κακές ειδήσεις έως το τελευταίο λεπτό". Προφανώς, "το πιο αποτελεσματικό τμήμα της κοινής χρήσης πληροφοριών και της επίλυσης προβλημάτων προέκυψε με διμερείς τηλεφωνικές επαφές".

Προτεραιότητα δίνεται σε διαχείριση γεγονότων, περιστολή κινδύνων και σχεδιασμό έκτακτων καταστάσεων.

Η μετάβαση προς το ευρώ είχε και ένα ακόμη όφελος: πολλές από τις στρατηγικές έκτακτων καταστάσεων για το Υ2Κ βασίζονται στα μέτρα έκτακτων καταστάσεων που θεσπίστηκαν για τη μετάβαση προς το ευρώ. Η τραπεζική κοινότητα της ΕΕ συγκεντρώνεται τώρα στη διαχείριση της περιόδου μετάβασης, και βρίσκεται στον πυρήνα των προσπαθειών που καταβάλλονται σε εθνικό και διεθνές επίπεδο για διασφάλιση σταθερού χρηματοοικονομικού περιβάλλοντος κατά τη διάρκεια του Σαββατοκύριακου της αλλαγής.

Σε εθνικό επίπεδο, οι κοινοτικές τράπεζες θα παραμένουν σε συνεχή επαφή με τους εποπτικούς φορείς τους και με την εθνική κεντρική τράπεζα. Σε διεθνές επίπεδο, ένας διασυνοριακός μηχανισμός που παρακολουθείται από τον Global 2000 θα διασφαλίζει συνεκτική πληροφόρηση σε επίπεδο χώρας καθώς και ασφαλή κανάλια διάδοσης των πληροφοριών αυτών (ασφαλής παροχή τηλεπικοινωνιών για συλλογικές τηλεδιασκέψεις, SWIFT, Reuters και Internet). Ο Global 2000 θα συγκροτήσει πρωτόκολλα για τον προσδιορισμό κατάλληλων σημείων επαφής σε κάθε ίδρυμα, για σκοπούς διμερούς ή πολυμερούς επικοινωνίας. Τα διασυνοριακά αυτά κανάλια επικοινωνιών μεταξύ εταιρειών είναι καινοτομία μοναδική για τον τομέα.

Ενδέχεται να πραγματοποιηθούν έκτακτες δοκιμές κατά τη διάρκεια της περιόδου μετάβασης.

Η τραπεζική κοινότητα αναγνωρίζει το αναπόφευκτο ορισμένων διαταραχών που θα προκύψουν από προβλήματα υπολογιστών σχετικά με το έτος 2000, ιδίως από απομένοντα σφάλματα προγραμματισμού που ενδεχομένως δεν έχουν εντοπιστεί κατά τη διάρκεια των δοκιμών, όσο ενδελεχείς και αν υπήρξαν αυτές. Για το λόγο αυτό πολλές τράπεζες εξετάζουν το ενδεχόμενο διοργάνωσης «πραγματικών δοκιμών» κατά το πρώτο Σαββατοκύριακο του Ιανουαρίου (δυνατότητα που δεν διαθέτει η βιομηχανία συστημάτων πληρωμής).

Πρόσθετες τραπεζικές αργίες.

Το ευρωπαϊκό σύστημα κεντρικών τραπεζών αποφάσισε ότι η 31η Δεκεμβρίου 1999 θα ορισθεί ως τραπεζική αργία, ώστε οι κεντρικές και οι εμπορικές τράπεζες να διαθέτουν τρεις ολόκληρες ημέρες για τις τελικές τους προετοιμασίες για το Υ2Κ. Η Ευρωπαϊκή Κεντρική Τράπεζα αποφάσισε επίσης να κλείσει το σύστημα TARGET την ημέρα αυτή.

7.3.2 Συστήματα πληρωμένων: ουδέν νεώτερον κατά τη διάρκεια της μετάβασης

Τα συστήματα πληρωμών πρέπει να είναι έτοιμα εγκαίρως &

Αντίθετα με άλλες χρηματοοικονομικές υπηρεσίες, πρέπει τα συστήματα πληρωμών να είναι προσαρμοσμένα και να λειτουργούν από την πρώτη στιγμή της νέας χιλιετίας. Στερούμενα της «περιόδου χάριτος» που έχουν οι άλλες βιομηχανίες, τα συστήματα πληρωμών δεν θα μπορούν να κλείσουν ή να περιορίσουν τη λειτουργία τους, ούτε να δοκιμάσουν τα συστήματά τους σε περιβάλλον μετά το 2000, κατά τη διάρκεια των τριών αργιών, της 31.12.1999, της 1.01.2000 και της 2.01.2000.

Ο κλάδος των συστημάτων πληρωμών έχει για το λόγο αυτό διεξάγει επί αρκετό χρονικό διάστημα εκτιμήσεις, δοκιμές και σχεδιασμό έκτακτων καταστάσεων. Μια έρευνα της VISA, το Μάιο του 1999, αναφέρει ότι ποσοστό μεγαλύτερο του 90% της κίνησης συναλλαγών VISA σε δολάρια δεν πρόκειται να επηρεαστεί από την αλλαγή της χρονολογίας. Μόνο το 10% των μελών της VISA είναι εγκατεστημένα σε χώρες που θεωρείται ότι δεν έχουν προετοιμασθεί αρκετά.

&μολονότι υπάρχει σύνθετη αλυσίδα αλληλεξαρτήσεων που συμβάλει στη γενική ετοιμότητα.

Ωστόσο, η «συμμόρφωση» των συστημάτων πληρωμών στο σύνολό τους με το Υ2Κ δεν βασίζεται μόνο στην ετοιμότητα των φορέων εκμετάλλευσης των συστημάτων πληρωμών (που γενικά είναι έτοιμοι για το Υ2Κ όσον αφορά τα εσωτερικά τους συστήματα). Εξαρτάται επίσης από την ετοιμότητα (ως προς το Υ2Κ) των χρηματοοικονομικών υποδομών, την ετοιμότητα των τραπεζών (που είναι οι άμεσοι πελάτες των φορέων εκμετάλλευσης συστημάτων πληρωμών) και από την εμπορική ετοιμότητα (και η παροχή με τερματικά σημεία για πληρωμές, οι έμποροι είναι πελάτες των τραπεζών για συστήματα λιανικών πληρωμών), καθώς και από τους παρόχους τηλεπικοινωνιών και ηλεκτρικής ενέργειας. Οι φορείς εκμετάλλευσης συστημάτων πληρωμών, όπως VISA και Eurpopay, αξιολογούν κατά συνέπεια την ετοιμότητα των μελών τους βάσει της ατομικής τους προετοιμασίας και κατάρτισης καθώς και με βάση την εν γένει ετοιμότητα της χώρας.

Εξάλλου, μείζονες φορείς εκμετάλλευσης στο κλάδοι των πιστωτικών καρτών έχουν συνάψει συμφωνίες για την εφαρμογή δικτύου παρατηρητών για την ανταλλαγή και έλεγχο των πληροφοριών (30 άτομα σε ολόκληρη την Ευρώπη). Οι περισσότεροι φορείς εκμετάλλευσης καρτών στην ΕΕ βασίζουν τα σχέδια μέτρων έκτακτων καταστάσεών τους σε πιθανή πενθήμερη διακοπή ηλεκτρικής ενέργειας και τηλεπικοινωνιών, γεγονός που θα επηρέαζε ποσοστό 5% έως 10% των οικονομικών συναλλαγών που βασίζονται στην Ευρώπη (ποσοστό 1% στις ΗΠΑ), αναγνωρίζοντας ότι η πραγματική κατάσταση θα παρουσιάσει σημαντική διακύμανση από χώρα σε χώρα.

Οι φορείς εκμετάλλευσης καρτών αξιολογούν τη συμμόρφωση των μελών τους.

Οι φορείς εκμετάλλευσης καρτών βασίζονται σε πολλές πηγές πληροφόρησης σχετικά με το Υ2Κ, καθώς επίσης και σε ειδικά ερωτηματολόγια αξιολόγησης που έχουν αποστείλει στα μέλη τους. Οι περισσότεροι αναμένουν ότι θα έχουν ολοκληρώσεις τις αξιολογήσεις ετοιμότητας έως το Σεπτέμβριο, ώστε μέσα στο φθινόπωρο να μπορούν να ληφθούν προληπτικά μέτρα, συμπεριλαμβανομένων ποινών ή αφαίρεσης αδειών. Οι φορείς εκμετάλλευσης έχουν ολοκληρώσει την αποκατάσταση των δικών τους συστημάτων και σχεδίων μέτρων έκτακτης ανάγκης. Κύρια στόχευσή τους είναι τώρα η «διαχείριση γεγονότων» ή η διαχείριση της «περιόδου μετάβασης» των πέντε ημερών γύρω από την 1η Ιανουαρίου του 2000.

7.3.3 Συστήματα χονδρικών πληρωμών και πάροχοι υποδομής

Η πλειονότητα των χρηστών SWIFT έχουν πραγματοποιήσει δοκιμές.

Κατευθυντήρια αρχή για πελάτες SWIFT είναι οι υποχρεωτικές δοκιμές. Η κάλυψη των υποχρεωτικών δοκιμών δεν είναι καθολική: 5100 πελάτες έχουν συνδέσει τα συστήματά τους για τις υποχρεωτικές αυτές δοκιμές, ποσοστό που αναλογεί μόνο στο 70% του συνόλου των πελατών, που όμως αφορά 94% της πραγματικής κίνησης συναλλαγών SWIFT.

Τα υπόλοιπα χρηματοοικονομικά ιδρύματα δεν είναι υποχρεωμένα να συμμετέχουν σε δοκιμές συστημάτων χονδρικών πληρωμών. Παρόλα αυτά, το SWIFT δημιούργησε αποκλειστική υποδομή αρωγής όσων επιθυμούν να πραγματοποιήσουν εθελοντικές δοκιμές. Η συμμετοχή σε εθελοντική δοκιμή είναι σημαντική, αν και μικρότερη σε έκταση από τις υποχρεωτικές δοκιμές, κατά συνέπεια απαιτείται η καταβολή προσπαθειών από όσους πρέπει ακόμα να συμμετάσχουν σε διμερείς και πολυμερείς δοκιμές. Οι δοκιμές αναμένεται ότι θα ολοκληρωθούν τον Σεπτέμβριο.

7.3.4 Κινητές αξίες: ευέλικτη προσέγγιση για ανταλλαγή πληροφοριών

Οι χρηματιστηριακοί οίκοι θεσπίζουν πρακτικά μέτρα για την περιστολή των κινδύνων.

Όσον αφορά συμβάσεις συναλλαγών, το Global 2000 θεωρεί ότι οι φορείς εκμετάλλευσης θα αλλάξουν ορισμένα πρότυπα έγγραφα που χρησιμοποιούνται για συναλλαγές. Προτείνουν να περιοριστεί η δραστηριότητα στο πεδίο αυτό στις απαραίτητες διεργασίες και διακανονισμούς κατά τη διάρκεια του Σαββατοκύριακου της μετάβασης, όπου αυτό είναι δυνατό και πρακτικώς εφαρμόσιμο, ώστε ο περιορισμός αυτός της δραστηριότητας να μην έχει επιπτώσεις στην κανονική λειτουργία της αγοράς ή να επηρεάσει τη ρευστότητα της αγοράς.

7.3.5 Ασφάλειες: ευρύτερη αξιολόγηση των συναφών με το Υ2Κ κινδύνων

Οι ασφαλιστές εξετάζουν τον ενδεχόμενο αντίκτυπο του Y2K&

Οι ασφαλιστές έχουν αναλύσει λεπτομερώς τον αντίκτυπο της αλλαγής του έτους 2000 στους πελάτες τους, κυρίως στις επιχειρήσεις, καθώς και το πρόσθετο οικονομικό βάρος που μπορεί να αναμένεται λόγω της αύξησης των ζημιών. Η αλλαγή προς το έτος 2000 αναμένεται να συνεπιφέρει μακροοικονομικές συνέπειες, από τη διαταραχή των επιχειρηματικών λειτουργιών ή επειδή οι διαταραχές θα έχουν ως αποτέλεσμα οικονομικές απώλειες τις οποίες οι επιχειρήσεις θα προσπαθήσουν να ανακτήσουν ενάγοντας εταίρους και παρόχους.

Ο αντίκτυπος αυτός είναι πιθανό να εμφανιστεί σε τρία κύματα, το πρώτο από τα οποία θα συμβεί μέσα στο έτος 2000. Αρχικά, θα γίνει προσφυγή σε ασφαλίσεις ζημιών και αγωγές δευτέρου επιπέδου σε αστική ευθύνη. Οι απώλειες περιουσίας θα έχουν αποτέλεσμα αύξηση των αξιώσεων, τα θύματα των οποίων θα στραφούν προς τις ασφαλιστικές τους εταιρείες για να εξασφαλίσουν κάλυψη βάσει των συνήθων ασφαλιστικών συμβολαίων τους για ασφάλιση ζημιών.

&και προετοιμάζονται για σημαντική αύξηση των αξιώσεων.

Μόνον οι Γάλλοι ασφαλιστές αναμένουν έως και 70.000 πρόσθετες αξιώσεις. Έχουν αποσαφηνίσει στους πελάτες τους ότι θα απαιτηθεί οι πελάτες να αποδείξουν ότι έχουν λάβει όλα τα απαραίτητα μέτρα για την προστασία τους έναντι κινδύνων συναφών με το Υ2Κ (η λεγόμενη αρχή της «δέουσας επιμέλειας»). Στο πλαίσιο αυτό οι Γάλλοι ασφαλιστές συγκρότησαν κοινή τεχνική πλατφόρμα η οποία θα παρέχει σε κάθε εταιρεία ασφάλισης ζημιών την απαραίτητη εμπειρογνωμοσύνη για τον εντοπισμό ειδικών ζημιών που είναι συναφείς με το Υ2Κ καθώς και με την τεχνική αιτιολόγηση εάν μια βλάβη οφείλεται εξ ολοκλήρου ή εν μέρει σε πρόβλημα Υ2Κ, επίσης για την ανάλυση της ποιότητας του έργου της ασφαλιζόμενης εταιρείας για να αντιμετωπισθεί το πρόβλημα Υ2Κ.

Επιπλέον, το πρώτο κύμα των αξιώσεων για αποζημιώσεις θα παρουσιαστεί κατά τη διάρκεια του 2000. Ένα δεύτερο και τρίτο κύμα νομικών συνεπειών του Υ2Κ θα σημειωθεί το 2001 και 2002 - όταν οι υποθέσεις ευθύνης θα έχουν φθάσει σε στάδιο προσφυγών και αντίμετρα. Ομαδικές αξιώσεις είναι επίσης πιθανόν να προκαλέσουν ειδικές δράσεις κατά τη διάρκεια του 2001 και του 2002.

Στην ΕΕ δεν υπάρχει συνεκτική προσέγγιση -

Ο ασφαλιστικός κλάδος του ΗΒ ανησυχεί επίσης από το ενδεχόμενο ότι μπορεί να αντιμετωπίσει αξιώσεις ως αποτέλεσμα αστοχιών του Υ2Κ, παρά τις προσπάθειές του να ενημερώσει τους πελάτες ότι δεν πρόκειται να καλύψει ασφαλιστικά το προβλέψιμο αυτό γεγονός. Ο ασφαλιστικός κλάδος στο ΗΒ ανέθεσε έκθεση, μέσω του βρετανικού επαγγελματικού οργανισμού ABI, που κατάρτισε σειρά υποδειγμάτων για ρήτρες που θα περιλαμβάνονται σε συμβόλαια, ώστε να βοηθήσει τους ασφαλισθέντες να αποσαφηνίσουν τη θέση τους στο πρόβλημα. Ενδέχεται πάντως να υπάρξει διαφορά μεταξύ των συμβουλών που απευθύνουν επί του παρόντος οι εταιρείες στους πελάτες τους και την ενδεχόμενη επίλυση των απαιτήσεων.

&ορισμένες χώρες καλύπτουν το Υ2Κ ενώ άλλες όχι.

Στην Ολλανδία, οι κίνδυνοι από την αλλαγή της χιλιετία εξαιρούνται από τα περισσότερα συμβόλαια που ανανεώνονται. Καθιερώθηκε κεντρικό ταμείο για έκτακτα περιστατικά ύψους 500 εκατ. ευρώ για ειδικούς κινδύνους, και απευθύνεται σε κατόχους συμβολαίων που μπορούν να αποδείξουν ότι επέδειξαν τη δέουσα επιμέλεια κατά την αντιμετώπιση του προβλήματος. Οι ιταλικές ασφαλιστικές εταιρείες εισάγουν επίσης νέα συμβόλαια με ειδικές ρήτρες με τις οποίες αποκλείονται οι κίνδυνοι από το έτος 2000, ιδίως σε πεδία όπως η γενική αστική ευθύνη (για ασφαλιστήρια επαγγελματικής δραστηριότητας και προϊόντων), ζημία σε άλλα αγαθά, μεταφορές και πυρκαγιά.

Ο κίνδυνος αύξησης των δικαστικών αγώνων εξαιτίας του Υ2Κ αποτελεί σοβαρή ανησυχία στην ΕΕ.

Ως προς το νομικό επίπεδο στην ΕΕ και αλλού υπάρχει κάποια αβεβαιότητα, ενώ δεν μπορεί να γίνει ακριβής εκτίμηση του δυνητικού αντικτύπου του έτους 2000. Ο κίνδυνος αυξημένων δικαστικών προσφυγών στην ΕΕ εξ αιτίας της αλλαγής χρονολογίας αποτελεί επομένως σημαντικό ζήτημα για πολλούς ασφαλιστές. Η ευθύνη για διαταραχές και σοβαρές αξιώσεις είναι πιθανόν ότι δεν θα αφορά συνήθεις ασφαλιστικές συμβάσεις. Σε ορισμένες περιπτώσεις, όπου οι επιχειρήσεις είναι σε θέση να αποδείξουν ότι έχουν λάβει όλα τα απαραίτητα μέτρα για την εσωτερική προστασία τους έναντι διαταραχών ή κακής λειτουργίας που είναι συναφείς με το Υ2Κ, τότε οι διαταραχές και η κακή λειτουργία που προκαλούν σημαντικές βλάβες θα καλύπτονται από την ασφαλιστική εταιρεία. Πάντως οι επιχειρήσεις που είναι καλύτερα προετοιμασμένες καθώς και οι ασφαλιστές τους, θα επιδιώξουν να ενάγουν εξωτερικούς φορείς.

Το κόστος της αλυσίδας αυτής δικαστικών αγώνων εκτιμάται σε ύψος εκατοντάδων δισεκατομμυρίων δολαρίων παγκοσμίως. Σε περίπτωση που περιορισμένος αριθμός φορέων εκμετάλλευσης (κυρίως πάροχοι πλακιδίων (chip), λογισμικού και μηχανολογικού εξοπλισμού) προσδιοριστούν ως πηγή της αλυσίδας ευθύνης, τούτο θα μπορούσε να οδηγήσει σε κατάσταση όπου οι λίγες αυτές εταιρείες θα καταλήξουν να φέρουν το κόστος μιας συλλογικής οικονομικής ζημίας, ενώ η ευθύνη τους θα καλύπτεται μόνο τμηματικά από τις ασφαλιστικές συμβάσεις του. Είναι σαφές ότι τούτο συνιστά απαράδεκτη θέση, η οποία θα μπορούσε προσωρινά να εξασθενήσει ορισμένες οικονομίες.

7.4 Δραστηριότητες της Επιτροπής στον τομέα των χρηματοοικονομικών υπηρεσιών

Οι εποπτικοί φορείς της ΕΕ έχουν τακτικές συνεδριάσεις στις επιμέρους επιτροπές που έχει οργανώσει η Ευρωπαϊκή Επιτροπή για εξέταση των θεμάτων που άπτονται του έτους 2000.

Οι επόπτες της BAC συνεχίζουν να παρακολουθούν τις προετοιμασίες στην ΕΕ&

Όσον αφορά τις τράπεζες, η συμβουλευτική επιτροπή τραπεζών (BAC) συνεδρίασε αρκετές φορές κατά τη διάρκεια του 1999 και πρόκειται να συνεδριάσει εκ νέου το Σεπτέμβριο. Μολονότι το Μάρτιο του 1998 κατέληξε στο συμπέρασμα ότι το θέμα του έτους 2000 εμπίπτει κατά κύριο λόγο στην αρμοδιότητα των εθνικών εποπτικών αρχών, η BAC αποφάσισε να συμβάλει στην αύξηση της ενημέρωσης γύρω από το θέμα και στη διευκόλυνση της συνεργασίας μεταξύ εθνικών εποπτικών φορέων.

Σε κάθε συνεδρίαση της BAC, οι εποπτικοί φορείς της ΕΕ εξετάζουν την ετοιμότητα του τραπεζικού κλάδου ως προς το Υ2Κ. Αρμόδιος εποπτικός φορέας για την αντιμετώπιση του θέματος είναι η Groupe de Contact (ομάδα επαφής). Η BAC δέχεται πληροφορίες από την παραπάνω ομάδα σε τακτική βάση. Παραδείγματος χάρη, το Μάρτιο, η BAC εξέτασε μια έκθεση της κατάστασης σχετικά με τα πρακτικά μέτρα και τα θέματα που αντιμετώπιζαν οι εποπτικοί φορείς όσον αφορά την αλλαγή της ημερομηνίας. Η Groupe de Contact είναι επίσης αρμόδια για την κατάρτιση καταλόγου επαφών με εμπειρογνώμονες του προβλήματος του έτους 2000, με σκοπό να υποβοηθηθούν οι εποπτικοί φορείς και να ενισχυθεί η εποπτική συνεργασία σε έκτακτες περιπτώσεις.

Οι εποπτικοί φορείς της ΕΕ είναι γενικά ικανοποιημένοι με το επίπεδο κατάρτισης που παρουσιάζουν οι τράπεζες. Οι κύριες ανησυχίες τους είναι η ετοιμότητα των εταίρων, όπως ο δημόσιος τομέας και οι υπηρεσίες κοινής ωφέλειας, καθώς και τα σχέδια εκτάκτων καταστάσεων. Ικανοποιητικό θεωρείται το επίπεδο της συνεργασίας που παρατηρείται μεταξύ των αρμόδιων αρχών της ΕΕ.

Έχουν επίσης πραγματοποιηθεί συνεδριάσεις της επιτροπής στον ασφαλιστικό κλάδο, ενώ η επόμενη συνεδρίαση θα γίνει το Σεπτέμβριο. Κατά τη διάρκεια συνεδρίασης τον Απρίλιο, στις συζητήσεις της επιτροπής ασφαλειών (IC) υπογραμμίστηκαν οι διάφορες προσεγγίσεις που ακολουθούνται σε κάθε χώρα.

&και οι εποπτικοί φορείς των ασφαλειών έχουν επίγνωση των διαφορετικών προσεγγίσεων σε κάθε κράτος μέλος.

Στη Γαλλία δημιουργήθηκε οργανισμός από Γάλλους ασφαλιστές ζημιών, με την επωνυμία "Coordination An 2000". Οι ασφαλιστές εφοδιάζουν τους πελάτες τους από τον επιχειρηματικό κόσμο με γενικές πληροφορίες ώστε να προσελκύσουν την προσοχή τους στους κινδύνους με τους οποίους συνδέονται τα εσωτερικά συστήματα και το ενδεχόμενο αυξημένων δαπανών που θα προκύψουν από τους δικαστικούς αγώνες. Όπως προκύπτει από πρόσφατες υποθέσεις στη Γαλλία, η νομολογία είναι τώρα ευνοϊκότερη για τους καταναλωτές παρά για τους ασφαλιστές. Η γαλλική κυβέρνηση θέσπισε κανονισμό με τον οποίον επιβάλλεται στους φορείς εκμετάλλευσης χρηματοοικονομικών υπηρεσιών νέα υποχρέωση να ενημερώνουν το διοικητικό τους συμβούλιο σε όλη τη διάρκεια του 1999 σχετικά με το επίπεδο της ετοιμότητάς τους έναντι του Υ2Κ. Παράλληλα, η νομοθεσία περί προϋπολογισμού απέδωσε στις ασφαλιστικές εταιρείες στη Γαλλία τη δυνατότητα πρόβλεψης για ενδεχόμενη μελλοντική αύξηση των κινδύνων ζημιών.

Όλες οι εταιρείες στο γερμανικό ασφαλιστικό κλάδο απάντησαν σε ερωτηματολόγιο που εκδόθηκε το 1998. Το ερωτηματολόγιο αυτό αποτέλεσε κίνητρο για περαιτέρω προσπάθειες από τις ασφαλιστικές εταιρείες να προετοιμαστούν έναντι κινδύνων συναφών με το έτος 2000. Οι γερμανικές ασφαλιστικές εταιρείες δεν έχουν περιλάβει ρήτρες αποκλεισμού του Υ2Κ στα συμβόλαιά τους.

Η εποπτική αρχή του σουηδικού κλάδου ασφαλίσεων υποβάλει ανά εξάμηνο λεπτομερή έκθεση στην κυβέρνηση σχετικά με την ετοιμότητα του κλάδου ως προς το Υ2Κ. Οι εποπτικές αρχές είναι επίσης αρμόδιες για επιτόπιες επισκέψεις, έχοντας επισκεφθεί περίπου τις μισές από τις ασφαλιστικές εταιρείες στη Σουηδία. Οι αυστριακές εθνικές αρχές ανησυχούν ιδιαίτερα σχετικά με θέματα ευθύνης σε περίπτωση ατυχημάτων σε νοσοκομεία συναφή με το Υ2Κ. Στην Ιταλία, ο κλάδος των ασφαλίσεων αποτελεί προτεραιότητα της εθνικής επιτροπής για το 2000, στα πλαίσια της οποίας μια ad hoc υποεπιτροπή συνεδριάζει κάθε μήνα για ανάλυση της προόδου που επιτελείται στον κλάδο.

8 ΥΔΑΤΑ

Και στον τομέα των υδάτων αναπτύσσονται σχέδια εκτάκτων καταστάσεων &

Γενικά, η παραγωγή και διανομή νερού μπορεί να αντιμετωπισθεί χειροκίνητα, χωρίς την υποστήριξη συστημάτων ελέγχου που βασίζεται σε τεχνολογία πληροφοριών. Ο σχεδιασμός έκτακτων καταστάσεων στον κλάδο είναι παρεμφερής με αυτόν που υπάρχει σε άλλους κλάδους υποδομής. Οι δεξαμενές θα είναι πλήρεις. Θα υπάρχει αυξημένοι προσωπικό και πρόσθετη κατάρτιση σε προσωπικό που, εάν απαιτηθεί, θα διεξάγει χειροκίνητη λειτουργία. Εφεδρικά, θα υπάρξει εφοδιασμός έκτακτης ανάγκης με ενέργεια, για το ενδεχόμενο απώλειας του ενεργειακού εφοδιασμού. Στην Ελλάδα υπάρχουν σχέδια για προσωπικό που θα διαθέτει διάφορα είδη τηλεπικοινωνιακού εξοπλισμού και θα τοποθετηθεί σε κρίσιμα σημεία του δικτύου παροχής ύδατος και θα είναι έτοιμο να αναλάβει ταχεία και αποτελεσματική δράση.

&η πληροφόρηση παραμένει όμως δύσκολη.

Διάφορες χώρες ανέφεραν ότι ο εφοδιασμός με νερό και η διαχείριση των αποβλήτων συγκαταλέγονται στους κλάδους από τους οποίους είναι δυσχερέστερη η απόκτηση πληροφοριών, μολονότι είναι κοινή πεποίθηση ότι πρόκειται για τομέα που εκτίθεται σε κίνδυνο. Η δυσχέρεια αυτή συνδέεται κατά κύριο λόγο με το μεγάλο αριθμό μικρών, εντόπιων εταιρειών που παρέχουν τις υπηρεσίες αυτές, κατά κανόνα χιλιάδων σε κάθε χώρα.

9 ΔΡΑΣΤΗΡΙΟΤΗΤΕΣ ΤΗΣ ΕΠΙΤΡΟΠΗΣ

9.1 Η κατάσταση στο εσωτερικό της

Οι κοινοτικές πρωτοβουλίες συνεχίζονται...

Η Επιτροπή συνεχίζει την ενεργό παρακολούθηση των πρωτοβουλιών που παρουσιάστηκαν στην ανακοίνωσή της COM1998(102).

...με προτεραιότητα στα εσωτερικά συστήματα...

Πρώτη προτεραιότητα αποδίδεται στη συμμόρφωση των συστημάτων και προϊόντων της ίδιας της Επιτροπής. Σε τακτικές συνεδριάσεις με συμμετοχή του γενικού γραμματέα και γενικών διευθυντών παρακολουθείται η πρόοδος μέσω της συντονιστικής ομάδας οργάνωσης και διαχείρισης.

...και έχει επιτευχθεί αρκετή πρόοδος.

Από το 1996 έχει ζητηθεί από όλες τις ΓΔ να περιλαμβάνουν στο ετήσιο πρόγραμμα πληροφοριών τους και ειδικό σχέδιο για την προσαρμογή των συστημάτων πληροφοριών τους προς το έτος 2000, με προτεραιότητα στα κονδύλια του προϋπολογισμού για εκτέλεση των εν λόγω σχεδίων. Ποσοστό περίπου 67% των στρατηγικά σημαντικών συστημάτων πληροφοριών της Επιτροπής έχουν ήδη συμμορφωθεί ή έχουν αντικατασταθεί από συμμορφωμένα συστήματα, ποσοστό 32% βρίσκεται επί του παρόντος σε διαδικασία προσαρμογής και η έρευνα συνεχίζεται για το υπόλοιπο 1%.

Έχουν διεξαχθεί διατερματικές δοκιμές...

Ιδιαίτερη προσοχή αποδίδεται στο να διασφαλιστεί ότι οι εργασίες που συνεχίζονται στα κρίσιμα συστήματα που δεν έχουν ακόμα συμμορφωθεί, θα ολοκληρωθούν εγκαίρως. Ο έλεγχος καταλληλότητας της υποκείμενης υποδομής (μηχανολογικός εξοπλισμός, λογισμικό συστήματος, λογισμικό τρίτων) έχει προχωρήσει αρκετά και η συμμόρφωση θα επιτευχθεί εγκαίρως. Έχει διεξαχθεί σειρά μεμονωμένων δοκιμών στις ΓΔ καθώς και μια διατερματική δοκιμή σε όλη την έκταση της Επιτροπής. Η διατερματική δοκιμή επαλήθευσε τη συμμόρφωση των ροών πληροφοριών στα πεδία των διοικητικών, δημοσιονομικών, χρηματοοικονομικών, στατιστικών πληροφοριών και των πληροφοριών τεκμηρίωσης και γραφείου. Από τα αποτελέσματα της εν λόγω δοκιμής δεν προέκυψαν μείζονες εκκρεμότητες. Προγραμματίζονται περαιτέρω δοκιμές για συστήματα πληροφοριών τα οποία συνδέουν με εθνικές διοικητικές υπηρεσίες στους τομείς των τελωνείων και της γεωργίας.

...και αντιμετωπίζονται πτυχές που δεν αφορούν τις ΙΤ.

Μια διυπηρεσιακή ομάδα, με επικεφαλής τη γενική γραμματεία και εκπροσώπους από όλες τις ΓΔ, επιβλέπει τις συνεχιζόμενες εντός της Επιτροπής δραστηριότητες για το έτος 2000. Τα καθήκοντά της καλύπτουν κυρίως θέματα εκτός πληροφορικής, όπως ο συντονισμός σχεδίων έκτακτων καταστάσεων για εξασφάλιση της συνέχειας των βασικών υπηρεσιών, νομική επιθεώρηση προϊόντων, συμβάσεων και υποχρεώσεων, οι γενικές πτυχές της υποδομής (συμπεριλαμβανομένων κτιρίων, συστημάτων ασφάλειας, ανελκυστήρων και κάθε συναφούς εφοδιασμού), καθώς και ενημερωτικές εκστρατείες με στόχο το προσωπικό της Επιτροπής και το κοινό.

Όσον αφορά άλλα ευρωπαϊκά ιδρύματα, η διοργανική επιτροπή πληροφορικής (CII) συντονίζει τις δραστηριότητες για το 2000 ώστε να διασφαλίζεται κοινή προσέγγιση του προβλήματος. Η Επιτροπή έχει επίσης διοργανώσει συμπόσιο με κράτη μέλη καθώς και κοινή διάσκεψη με την πορτογαλική κυβέρνηση για να εξεταστεί η προσαρμογή των ευρωπαϊκών συστημάτων πληροφοριών προς το έτος 2000. Ανάλογες δράσεις προγραμματίζονται και με άλλα κράτη μέλη καθώς και με ΜΜΕ.

9.2 Εξωτερικές δραστηριότητες

Σε επιτυχή συνάντηση εργασία διερευνήθηκαν διασυνοριακά και διακλαδικά θέματα σε κρίσιμους τομείς υποδομής στην ΕΕ.

Στις 19 και 20 Απριλίου, η Επιτροπή διοργάνωσε συνεδρίαση με τους παρόχους κρίσιμων για την ΕΕ υποδομών στις Βρυξέλλες, όπου δόθηκε έμφαση σε διασυνοριακά και διατομεακά θέματα του Υ2Κ. Περισσότεροι από 150 συμμετέχοντες, συμπεριλαμβανομένων εθνικών συντονιστών για το Υ2Κ, κανονιστικών φορέων και εκπροσώπων διεθνών οργανισμών και της βιομηχανίας, αντάλλαξαν πληροφορίες σχετικά με την πρόοδό τους καθώς και τις ανησυχίες τους όσον αφορά τους κλάδους των αερομεταφορών, της ναυτιλίας, της ηλεκτροπαραγωγής, του φυσικού αερίου, των τηλεπικοινωνιών και της πυρηνικής ενέργειας.

Όλοι οι συμμετέχοντες εξέφρασαν την ανειλημμένη τους δέσμευση να διασφαλιστεί «ομαλή λειτουργία» κατά τη διάρκεια της χρονικής περιόδου αλλαγής της χιλιετίας. Οι βιομηχανικές ενώσεις:

· παρέχουν στα μέλη τους κατευθύνσεις και βάσεις δεδομένων κοινών πληροφοριών,

· προσφέρονται ως βήμα ανταλλαγής πληροφοριών μεταξύ των μελών τους,

· αναπτύσσουν στρατηγικές και εφαρμόζουν κλαδικά σχέδια έκτακτων καταστάσεων.

Η ανάγκη ενθάρρυνσης βελτιωμένης επικοινωνίας μεταξύ των διαφόρων τομέων της υποδομής σε τοπικό, εθνικό και διεθνές επίπεδο αναγνωρίστηκε ως θέμα μείζονος σημασίας. Ο διατομεακός αυτός συντονισμός πρέπει να καλύπτει πτυχές όπως:

· πρόβλεψη συμπεριφοράς πελατών και τομεακής ζήτησης,

· κοινή πληροφόρηση του κοινού σχετικά με την πρόοδο και τα διαθέσιμα σχέδια,

· επίτευξη συμφωνίας σχετικά με προτεραιότητες και δράσεις έκτακτων καταστάσεων σε περίπτωση μη αναμενόμενων διαταραχών βασικών υπηρεσιών.

Αναγνωρίστηκε ανάγκη αυξημένης επικοινωνίας και ανταλλαγής πληροφοριών.

Οι κανονιστικές αρχές και άλλοι οργανισμοί πρέπει σύντομα να λάβουν πολύ δύσκολες αποφάσεις όσον αφορά το αν θα συνεχίσουν να παρέχουν άδειες ή πιστοποιήσεις για συνέχιση λειτουργίας μεμονωμένων εταιρειών. Προκύπτει επομένως και ανάγκη για εντατικοποίηση της συνεργασίας, κοινές στρατηγικές και τα κριτήρια και πληροφορίες όπου θα βασιστούν οι αποφάσεις αυτές.

Διάφοροι τομείς βασίζονται στη συνέχεια των παρεχόμενων υπηρεσιών ή του εφοδιασμού από χώρες εκτός Ένωσης. Κατά τη συνεδρίαση που ασχολήθηκε με την πυρηνική ασφάλεια το ενδιαφέρον εστιάστηκε ιδιαίτερα σε ενδεχόμενα προβλήματα ασφάλειας που προκύπτουν στις χώρες της Κεντρικής και Ανατολικής Ευρώπης και στα Νέα Ανεξάρτητα Κράτη. Πρέπει να δοθεί περισσότερη προσοχή στην καθιέρωση στενότερης επικοινωνίας και, κατά περίπτωση, στην παροχή τεχνικής υποστήριξης.

Το φθινόπωρο προγραμματίζεται επακόλουθη συνάντηση.

Το Σεπτέμβριο θα πραγματοποιηθεί επακόλουθη συνάντηση, για να εξετασθεί η εξέλιξη των προετοιμασιών για τη μετάβαση στη νέα χιλιετία των καίριων κοινοτικών τομέων υποδομής που είχαν εξετασθεί προηγουμένως. Θα διερευνηθούν επίσης λεπτομερέστερα άλλοι καίριοι, επίσης σημαντικοί τομείς - σιδηροδρομικές μεταφορές, χρηματοοικονομικά και αλυσίδες εφοδιασμού (ιδίως τρόφιμα και φαρμακευτικές ουσίες, μεταφορά εμπορευμάτων, συμπεριλαμβανομένων τελωνειακών θεμάτων). Τέλος, θα αναλυθούν δύο θέματα τα οποία απαιτούν αυξανόμενη προσοχή καθώς πλησιάζει το τέλος του έτους, η ανακοίνωση πληροφοριών προς το κοινό και ο σχεδιασμός μέτρων για επείγοντα περιστατικά.

Η συζήτηση θα εστιαστεί, όπως και προηγουμένως, σε διασυνοριακά θέματα και θα συμπεριλάβει γειτονικές μη κοινοτικές χώρες, καθώς επίσης και διατομεακές αλληλεξαρτήσεις. Στη συνάντηση εργασίας θα εξετασθεί ο βέλτιστος συντονισμός δραστηριοτήτων στα πεδία αυτά, ο τρόπος αποτελεσματικής συνεργασίας για την περιστολή των κινδύνων, καθώς και ο τρόπος βελτίωσης διεθνών και διακλαδικών επικοινωνιών κατά τη διάρκεια της περιόδου μετάβασης.

Οι αρχές πολιτικής προστασίας των κρατών μελών ανταλλάσσουν σχέδια.

Στις αρχές Ιουνίου έλαβε χώρα συνάντηση εργασίας για το Υ2Κ με συμμετοχή των αρχών των κρατών μελών που είναι αρμόδιες για την πολιτική προστασία. Οι εορτασμοί της χιλιετηρίδας, στα τέλη του 1999, αναμένεται ότι θα είναι πολυπληθέστεροι και μεγαλύτεροι απ' ό,τι συνήθως· κατά συνέπεια αναμένεται πολύ μεγαλύτερη ζήτηση για επεμβάσεις της πυροσβεστικής υπηρεσίας, των σωστικών συνεργείων και των υπηρεσιών επειγόντων περιστατικών - ενδεχομένως και υπερφόρτωση των υπηρεσιών αυτών - γεγονός που πρέπει να ληφθεί υπόψη κατά τις προετοιμασίες. Σε ορισμένες πόλεις, λόγου χάριν, οι πυροσβεστικές υπηρεσίες υπολογίζουν σημαντική αύξηση του αριθμού των πυρκαγιών, ενδεχομένως διπλασιασμό του συνήθους αριθμού τους. Όλα τα επίπεδα αρμοδιοτήτων, από τις τοπικές κοινοτικές αρχές έως την κεντρική κυβέρνηση, συμμετέχουν στη διασφάλιση συνεχούς και ασφαλούς λειτουργίας της οικονομίας. Το σύστημα βασίζεται στα διάφορα σχέδια έκτακτων καταστάσεων που υφίστανται ήδη για την αντιμετώπιση διαφόρων κινδύνων, ενώ τα σχέδια αυτά υφίστανται αναθεώρηση ώστε να ληφθούν υπόψη ενδεχόμενες πρόσθετες περιπλοκές που προκύπτουν από το Υ2Κ.

Έχουν εντοπισθεί δυνητικές προβληματικές περιοχές.

Μείζων παράγων ανησυχίας είναι το ερώτημα της συμμόρφωσης με το Υ2Κ των συστημάτων τεχνολογίας πληροφοριών (ΙΤ) που διαχειρίζονται τις εισερχόμενες και εξερχόμενες κλήσεις έκτακτης ανάγκης. Θεωρείται πάντως ότι τα περισσότερα τεχνικά συστήματα θα συνεχίσουν να λειτουργούν, αλλά ορισμένες συνδέσεις μεταξύ συστημάτων θα μπορούσαν να διαταραχθούν. Επιπλέον, είναι άγνωστη η συμπεριφορά πολλών διεπαφών, οι οποίες δεν μπορούν να υποβληθούν σε δοκιμασία. Η ενδεχόμενη αστοχία συστημάτων θέρμανσης θα μπορούσε να είναι η μεγαλύτερη επίπτωση που θα υποστεί ο πληθυσμός, όπως και η διάθεση προσωπικού σωστικών συνεργείων. Οι τηλεπικοινωνίες αποτελούν μια άλλη προβληματική περιοχή, επομένως συγκροτούνται βοηθητικά δίκτυα, διεξάγονται συμπληρωματικές δοκιμές, ενώ επιχειρείται εξασφάλιση περισσότερου προσωπικού. Ως θέματα αναφέρθηκαν επίσης ενδεχόμενα προβλήματα με χημικά και πυρηνικά εργοστάσια, καθώς επίσης και εσφαλμένοι συναγερμοί.

Δεν προβλέπονται σενάρια κρίσης, αλλά το πρόβλημα Υ2Κ θα μπορούσε να επιδεινώσει τα συνήθη έκτακτα περιστατικά κατά τις αργίες.

Η κατεύθυνση που εν γένει δίδεται προς τους υπεύθυνους σχεδιασμού αντιμετώπισης έκτακτων περιστατικών είναι να μην αντιμετωπίζουν το ενδεχόμενο ενός «σεναρίου καταστροφής», αλλά ότι υπάρχει ανάγκη δοκιμής, προσαρμογής και εξειδίκευσης σχεδίων για την αντιμετώπιση μη αναμενόμενων αστοχιών και βλαβών, που θα μπορούσαν να προκαλέσουν διαδοχικές αλληλουχίες επιπτώσεων. Στην Ολλανδία συγκροτήθηκε ειδική επιτροπή σε κυβερνητικό επίπεδο για συντονισμό των προσπαθειών των υπηρεσιών έκτακτων περιστατικών, σε τοπικό και εθνικό επίπεδο. Για να καταστούν τα σχέδια αυτά συνεπέστερα μεταξύ των διάφορων ενδιαφερόμενων αρχών, δημοσιεύθηκε σενάριο αναφοράς για υπηρεσίες έκτακτων περιστατικών και για τοπικές αρχές. Βασίζεται στη χειρότερη ενδεχόμενη κατάσταση, που ορίζεται ως απουσία εφοδιασμού με ηλεκτρική ενέργεια για μέγιστο χρονικό διάστημα 8 ωρών, με έναρξη τα μεσάνυχτα της παραμονής του νέου έτους. Πρώτα θα ενεργοποιηθούν τοπικά σχέδια έκτακτων καταστάσεων και προβλέπονται διάφορα επίπεδα κλιμάκωσης. Μια από τις δυσχέρειες σχετικά είναι η διασφάλιση αποτελεσματικής επικοινωνίας μεταξύ των διάφορων εμπλεκόμενων υπουργείων

Θα καταβληθούν προσπάθειες για ενημέρωση του κοινού σε όλα τα επίπεδα. Τα μέσα μαζικής επικοινωνίας θα χρησιμοποιηθούν σε περίπτωση κάθε έκτακτου περιστατικού.

Μια ομάδα εργασίας ανωτέρου επιπέδου για θέματα Υ2Κ συγκροτείται για την ΕΕ.

Τον Ιούνιο, το Ευρωπαϊκό Συμβούλιο κορυφής της Κολωνίας κάλεσε την Επιτροπή «& να συγκροτήσει ομάδα υψηλού επιπέδου η οποία θα εκπονήσει προτάσεις για τη λήψη στρατηγικών αποφάσεων που ενδεχομένως θα χρειαστούν μέσα στην Ευρωπαϊκή Ένωση, προκειμένου να εξασφαλιστεί η απρόσκοπτη λειτουργία των κρίσιμων υποδομών παρά την εμφάνιση τυχόν πληροφορικών προβλημάτων συνεπεία της αλλαγής του αιώνα.» Η υψηλού επιπέδου ομάδα εργασίας της ΕΕ για το Υ2Κ πραγματοποίησε την πρώτη συνεδρίασή της τον Ιούλιο· αποτελείται εν γένει από τους εθνικούς συντονιστές Υ2Κ στην ΕΕ, ενώ η ομάδα θα παρακολουθήσει εκ του σύνεγγυς την κατάσταση συνεδριάζοντας τουλάχιστον ανά μήνα κατά τη διάρκεια του υπολοίπου του 1999.

10 ΣΥΜΠΕΡΑΣΜΑΤΑ

Καθώς το 1999 προχωρεί, η κατάσταση και οι ανησυχίες σχετικά με το πρόβλημα του έτους 2000 συνεχίζουν να εξελίσσονται με ταχύ ρυθμό.

Ορισμένοι φορείς εκμετάλλευσης είναι έτοιμοι και λεπτομερή σχέδια αρχίζουν πλέον να διατίθενται.

Ορισμένοι οργανισμοί αρχίζουν τώρα να αναφέρουν την ολοκλήρωση των προετοιμασιών τους για το Υ2Κ· πρόκειται γενικά για τις μεγαλύτερες εταιρείες. Η πλειοψηφία, ωστόσο, των εταιρειών δεν αναμένει την ολοκλήρωση των προετοιμασιών τους πριν από το Σεπτέμβριο ή Οκτώβριο, ορισμένοι δε ακόμα αργότερα. Έχουν πλέον οριστικοποιηθεί οι λεπτομέρειες των σχεδίων έκτακτων καταστάσεων, με την τόνωση των δραστηριοτήτων συντονισμού σε θέματα σχεδιασμού μέτρων εκτάκτων καταστάσεων σε ολόκληρη την ΕΕ και στους πλέον νευραλγικούς τομείς. Συνεχίζονται οι αναφορές σε εξαρτήσεις από εξωτερικούς προμηθευτές για την έγκαιρη παροχή λογισμικού ή την αναβάθμιση του μηχανολογικού εξοπλισμού. Πολλές εταιρείες αναφέρουν ότι η αντίληψη που έχουν ως προς την ετοιμότητά τους για το Υ2Κ βασίζεται αποκλειστικά σε εγγυήσεις προμηθευτών, μολονότι έχει γίνει ειδική αναφορά σε αρκετές εκθέσεις χωρών σε ισχυρισμούς προμηθευτών που έχουν αποδειχθεί αβάσιμοι έπειτα από δοκιμές, ιδίως στον τομέα των μεταφορών.

Ελάχιστος χρόνος παραμένει ώστε οι ΜΜΕ να αναλάβουν δράση.

Η θέση των μικρομεσαίων επιχειρήσεων (ΜΜΕ) καθίσταται διαρκώς περισσότερο κρίσιμη, στο βαθμό που κάθε χώρα αναφέρει ότι οι ΜΜΕ έχουν την τάση να καθυστερούν, με χαρακτηριστικό τους την ανησυχητική στάση «βλέποντας και κάνοντας». Σε ορισμένες περιπτώσεις, οι ΜΜΕ ενδέχεται να είναι υπεύθυνες για την παροχή υπηρεσιών υποδομής, μολονότι συνήθως σε πολύ περιορισμένη, τοπική βάση.

Είναι, ωστόσο, σημαντικό να αποφευχθούν οι γενικεύσεις, είτε σε τομεακό είτε σε ευρωπαϊκό επίπεδο. Από πρόσφατη ιταλική έρευνα προκύπτει ότι στον κλάδο του τουρισμού, 90% των εταιρειών έχουν επίγνωση του προβλήματος, ποσοστό που ανεβαίνει στο 100% για τους τουριστικούς πράκτορες, ανεξαρτήτως μεγέθους της εταιρείας, γεγονός που αποδίδεται στον διεθνή χαρακτήρα του κλάδου. Στην Ιταλία ποσοστό μόνο 30% των ΜΜΕ διαθέτουν υπολογιστές, ενώ στη Φινλανδία μόνο 10% των ΜΜΕ δεν χρησιμοποιούν υπολογιστές.

Εστίαση σε σχέδια για την περίοδο μετάβασης.

Ενώ κατά το πρώτο τρίμηνο του 1999 η προσοχή στρεφόταν στον εν γένει σχεδιασμό μέτρων έκτακτων καταστάσεων, τώρα αναπτύσσονται ειδικά σχέδια για τη διαχείριση της περιόδου μετάβασης καθαυτής, όπου περιλαμβάνεται η 1η Ιανουαρίου αλλά επίσης και οι πρώτες εργάσιμες ημέρες του νέου έτους. Πράγματι, πολλοί οργανισμοί αναμένουν ότι η μεγαλύτερη επιβάρυνση θα προκύψει κατά την πρώτη εργάσιμη ημέρα του 2000.

Συντονισμένες δραστηριότητες για συστήματα έγκαιρης προειδοποίησης.

Πολλά συστήματα έγκαιρης προειδοποίησης έχουν εγκατασταθεί, τομεακά, εθνικά και διακυβερνητικά. Δεδομένης της εμπειρίας του χρηματοοικονομικού τομέα κατά τη διάρκεια της εφαρμογής του ευρώ, όπου δεν χρησιμοποιήθηκαν επίσημα δίκτυα ανταλλαγής πληροφοριών όπως αναμενόταν, είναι σημαντική η διεξαγωγή εκ των προτέρων δοκιμαστικής λειτουργίας. Ενώ τα συστήματα αυτά διαθέτουν σαφή προτερήματα, πρέπει όμως να είναι προσεκτικά σχεδιασμένα ώστε να παρέχονται οι σωστές πληροφορίες στα σωστά άτομα και εγκαίρως.

Πολλοί οργανισμοί δημιουργούν «επιτελικά κέντρα» ή «ομάδες κρίσης». Επιστρατεύεται πρόσθετο προσωπικό και φαίνεται ότι λίγοι μόνο υπάλληλοι ΙΤ θα περάσουν τις αργίες του νέου έτους μακριά από την εργασία τους. Καθώς οι οργανισμοί και οι κλάδοι ολοκληρώνουν τώρα τις προετοιμασίες τους, διατίθεται περισσότερη εμπειρογνωμοσύνη για να υποβοηθήσει όσους έχουν καθυστερήσει.

Η παροχή πληροφόρησης θα είναι ίσως η καίρια φροντίδα στο χρονικό διάστημα που απομένει.

Οι κλάδοι με τη χειρότερη κατάσταση στην παροχή πληροφοριών συνεχίζουν να είναι αυτοί των υδάτων και της ναυτιλίας. Τούτο μπορεί να αποδοθεί στο μεγάλοι αριθμό μικρών φορέων εκμετάλλευσης στους κλάδους αυτούς, στην παρουσία πολλών ρυθμιστικών φορέων με αρμοδιότητες σε διάφορες πτυχές της βιομηχανίας, καθώς και στην απουσία υπερεθνικών οργάνων με ισχυρό συντονιστικό ρόλο για θέματα Υ2Κ. Ωστόσο, θα πρέπει να βελτιωθεί η πληροφόρηση του κοινού σε όλους τους κλάδους. Πολλές εταιρείες συνεχίζουν να υποτιμούν το αποτέλεσμα που μπορεί να έχει στο κοινό η έλλειψη πληροφοριών, επίσης όμως και ο γενικός οικονομικός αντίκτυπος, σε τομείς όπου η εμπιστοσύνη του κοινού είναι ζωτικής σημασίας. Εάν δεν δοθεί προσοχή στην επικοινωνία κινδυνεύει η θέση εταιρειών και κλάδων, ανεξάρτητα από την πρόοδο που θα έχουν επιτύχει στην αντιμετώπιση του προβλήματος.

Η παροχή πληροφοριών θα καταστεί διαρκώς σημαντικότερη κατά το φθινόπωρο. Σε περίπτωση απουσίας πληροφόρησης, υπάρχει τάση αναπλήρωσης του κενού με παραπλανητικές, ανακριβείς φήμες και υποθέσεις που είναι επιζήμιες για όλους.

11 ΠΑΡΑΡΤΗΜΑ

Στη συνέχεια παρουσιάζεται κατάλογος ιστοθέσεων (websites) απ' όπου μπορούν να αντληθούν συμπληρωματικές πληροφορίες.

Οι ιστοθέσεις αυτές δεν βρίσκονται υπό τον έλεγχο των υπηρεσιών της Ευρωπαϊκής Επιτροπής· η Επιτροπή δεν είναι υπεύθυνη για το περιεχόμενό τους.

Εθνικές και κυβερνητικές πληροφορίες:

Αυστρία http://www.wifi.at/tub/2000/ (WIFI / Συμβουλευτικές υπηρεσίες)

Βέλγιο http://y2000.fgov.be/ (εθνική ιστοθέση)

Δανία http://www.fsk.dk/fsk/div/aar-2000/year2000.html (Έρευνα και τεχνολογία πληροφοριών)

Φινλανδία: http://www.vn.fi/vm/kehittaminen/tietohallinto/hko33.htm (Οικονομία)

Γαλλία http://www.premier.ministre.gouv.fr (Πρωθυπουργός)

http://www.an2000.gouv.fr (κυβέρνηση)

http://www.industrie.gouv.fr/site/industrie/home/navi/page/industrie (βιομηχανία)

http://www.justice.gouv.fr/publicat/an2000.htm (δικαιοσύνη)

http://www.defense.gouv.fr/sdsic/a2000/index.html (άμυνα)

http://www.equipement.gouv.fr/an2000/1000.htm (μεταφορές/διοικητική μέριμνα)

http://www.education.gouv.fr/actu/an2000/plan.htm (παιδεία)

http://www.diplomatie.fr/actual/dossier/an2000.html (εξωτερικές υποθέσεις)

http://www.interieur.gouv.fr/an2000 (εσωτερικές υποθέσεις)

http://www.agriculture.gouv.fr/index.html (γεωργία)

http://www.jeunesse-sports.gouv.fr/francais/misan2000/index.htm (νεότητα/αθλητισμός)

http://www.santι.gouv.fr/htm/pointsur/an2000/index.htm (υγεία)

Γερμανία http://www.iid.de/jahr2000/

http://www.kbst.bund.de/j2k/ (KBSt, συντονιστικό και συμβουλευτικό γραφείο της ομοσπονδιακής κυβέρνησης για τεχνολογία πληροφοριών στην ομοσποδνιακή διοίκηση)

http://bmwi.gmd.de/y2k/ (Το πρόβλημα Υ2Κ στις τεχνολογίες της πληροφορίας - Έκθεση προόδου της ομοσπονδιακής κυβέρνησης)

Ελλάδα http://www.year2000.gr

Ισλανδία http://2000.stjr.is/ensk/index.html (εθνική ιστοθέση)

Ιρλανδία http://www.irlgov.ie/ (κυβέρνηση)

http://www.irlgov.ie/finance/y2k2.htm (οικονομία)

http://www.2000aware.ie/ (βιομηχανία)

Ιταλία http://www.comitatoanno2000.it/ (προεδρία)

Λουξεμβούργο http://www.crpht.lu/an2000

Κάτω Χώρες http://www.mp2000.nl/ (εθνική ιστοθέση)

http://www.pmo.nl/pmo/home.nsf (Υπουργείο Εσωτερικών: ιστοθέση των ΜΜΕ)

Νορβηγία http://www.aksjon2000.org/ (εθνική ιστοθέση)

http://odin.dep.no/aad/publ/aar2000/index.html (Arbeids -og administrasjons-departemented - AAD)

Πορτογαλία http://www.missao-si.mct.pt/P2000/index1.html (εθνική ιστοθέση)

http://www.iapmei.pt/idex/informacao/ano2000.html (ΜΜΕ)

http://www.inst-informatica.pt/ANO2MIL/2mil001.htm

http://www.min-plan.pt/menu/tforce/index.html

http://www.2000-delegationen.gov.se/arbete/direktiv.htm

Ισπανία http://www.map.es/csi/2000.htm

http://www.2000-delegationen.gov.se/aktuellt/index_1.html (εθνική ιστοθέση)

Ελβετία http://www.millennium.ch (εθνική ιστοθέση)

http://www.efd.admin.ch/aktuell/2000/index.htm (δημόσια διοίκηση)

ΗΒ http://www.open.gov.uk/year2000 (σχέδια ΗΒ/ετοιμότητα)

http://www.bug2000.co.uk (υποδομές ΗΒ - στην ιστοθέση αυτή περιέχονται τα πορίσματα όλων των αξιολογήσεων)

http://www.citu.gov.uk/y2000.htm (Ομάδα έτους 2000 και συντονιστική μονάδα μέσων μαζικής επικοινωνίας για το έτος 2000)

Για τον τομέα της ενέργειας:

http://www.fingrid.com

http://www.neste.fi/konserni/2000/index.html

http://www.gasum.fi/frindex_eng.htm

Γαλλία http://www.edf.fr (ηλεκτρισμός)

http://www.gdf.fr (φυσικό αέριο)

Ιταλία http://www.enel.it

Λουξεμβούργο http://www.cegedel.lu

Κάτω Χώρες http://www.energie2000.nl

http://www.statnett.no/y2k/index.html

http://www.npd.no/y2k/

http://www.repsol.es/webrepsol/esp/inversor/efecto2000.htm

http://www.miner.es

http://www.stem.se/om_myndigheten/y2k.html

http://www.erdgas.ch (φυσικό αέριο)

Για τον κλάδο των αερομεταφορών:

Διεθνής http://www.icao.int/y2k/ (ICAO - διεθνής οργανισμός πολιτικής αεροπορίας)

Βέλγιο http://www.sabena.com/public/about/y2k.asp

Φινλανδία http://www.ilmailulaitos.com/english/ (Υπηρεσία πολιτικής αεροπορίας)

Ελλάδα http://www.olympic-airways.gr

Σουηδία http://www.lfv.se/sakerhet/y2k/y2krs03.pdf

Ελβετία http://www.atraxis.com

Για τον κλάδο της ναυτιλίας:

Διεθνής http://www.ship2000.com (κοινή ιστοθέση του διεθνούς ναυτιλιακού επιμελητηρίου, (ICS), λέσχη P&I και μητρώο Lloyd's του ΗΒ)

Ελλάδα http://www.yen.gr

Νορβηγία http://www.rederi.no/no/bibliotek/y2k/

Σουηδία http://www.sjofartsverket.se/frameset.htm

Για τον κλάδο των σιδηροδρόμων:

Φινλανδία http://www.rhk.fi/defeng.htm (Φινλανδική διοίκηση σιδηροδρόμων)

http://www.vr.fi (Κρατικοί σιδηρόδρομοι Φινλανδίας)

Γαλλία http:// www.sncf.fr

http://www.ratp.fr

Ελλάδα http://www.ose.gr

Σουηδία http://www.banverket.se/framtiden/ar2000.htm

Ελβετία http://www.sbb.ch

Για τον οδικό κλάδο:

Γαλλία http://www.equipement.gouv.fr/an2000/1000.htm

Ελλάδα http://www.oasa.gr (Οργανισμός Αστικών Συγκοινωνιών Αθηνών)

Για τον τηλεπικοινωνιακό τομέα:

Διεθνής http://www.itu/y2k (περιλήψεις απαντήσεων μεμονωμένων εταιρειών σε ερωτηματολόγια, ιστοθέση της ITU/ΔΕΤ)

Βέλγιο http://www.belgacom.be/uk/about/operations/y2k/default.htm (Τηλεπικοινωνιακός φορέας εκμετάλλευσης)

http://www.mobistar.be/fr/new/Y2K.html (Φορέας εκμετάλλευσης κινητής τηλεφωνίας)

Φινλανδία http://www.sonera.fi/english/year2000.html (Sonera Oyj)

http://www.hpy.fi/yritys/vuosi2000 (Finnet Group)

Γαλλία http://www.france.telecom.fr

Ελλάδα http://www.ote.gr (Οργανισμός Τηλεπικοινωνιών Ελλάδος)

http://www.cosmote.gr/e_mainpage1.htm

http://www.panafon.gr/en

Λουξεμβούργο http://www.y2k.lu

Νορβηγία http://www.telenor.no/bedrift/ar2000

Ισπανία http://www.sgc.mfom.es/efecto/efecto.htm

Σουηδία http://www.pts.se/aktuellt/2000-rap.pdf

Ελβετία http://www.swisscom.com/2000ok

ΗΒ http://www.oftel.gov.uk/bug2000.htm

Για τον κλάδο της πυρηνικής ενέργειας:

Διεθνής http://www.iaea.org/worldatom/program/y2k/ (Διεθνής οργανισμός ατομικής ενέργειας)

Φινλανδία http://www.stuk.fi

Γαλλία http://www.edf.fr/html/fr/an_2000/index.html

Σουηδία http://www.ski.se/

Ελβετία http:// www.hsk.psi.ch/aktuel.html

ΗΒ http://www.snl.co.uk/be98/frame.pl5-loc=media/mn_factfiles_millenium.html (British Energy)

Για τον χρηματοοικονομικό τομέα:

Διεθνής http://www.bis.org/ongoing/index.htm (Τράπεζα διεθνών διακανονισμών)

http://www.worldbank.org/y2k/

Βέλγιο http://www.nbb.be/sg/e/geninfo/p25e.htm (Εθνική τράπεζα)

http://www.gbank.com/y2k.htm

http://www.kbc.be/kbc2000/en/index_en.html

Φινλανδία http://www.bof.fi (Τράπεζα Φινλανδίας)

http://www.rata.bof.fi/english/Faq/Faq.html (Φινλανδική εποπτική αρχή)

http://www.hex.fi/euro/index.html (Χρηματιστήριο αξιών Ελσίνκι)

Γαλλία http://www.afb.fr/pascfonb.htm

http://www.paribas.com

Γερμανία http://www.bakred.de (Ομοσπονδιακή εποπτική υπηρεσία για τον πιστωτικό τομέα)

http://www.bundesbank.de (Γερμανική ομοσπονδιακή τράπεζα)

http://www.bav-bund.de (Ομοσπονδιακή εποπτική αρχή για τον ασφαλιστικό κλάδο)

http://www.bawe.de (Ομοσπονδιακή εποπτική αρχή για συναλλαγές σε χρεώγραφα)

Ελλάδα http://www.hba.gr

Ιταλία http://www.bancaditalia.it

http://www.cipa.it

Κάτω Χώρες http://www.dnb.nl

Νορβηγία http://www.finans.dep.no

Πορτογαλία http://interbolsa.pt/index.htm

Ισπανία http://www.cnmv.es/A2000/efecto2000.htm

http://www.ipyme.org/inipyme/prog4.htm

Σουηδία http://www.fi.se/fffs/1998/fs9818.htm

Ελβετία http://www.swissbanking.org/e/Pages/swissbanking.htm

ΗΒ http://www.bba.org.uk (πληροφορίες της ΒΒΑ σχετικά με την προετοιμασία του χρηματοοικονομικού τομέα)

http://www.bankofengland.co.uk (περιλαμβάνει το "Blue Book" της Τράπεζας της Αγγλίας)

Για τον κλάδο των υδάτων:

Δανία http://www.dkvand.dk/index1.htm

http://www.kl.dk/siab.asp-o_id=1869

Φινλανδία http://www.vvy.fi

Γαλλία http://www.generale-des-eaux.com

http://www.suez-lyonnaise-eaux.fr

http:// www.bouygues.fr

Νορβηγία http://www.norvar.no

Ισπανία http://www.mma.es/2000.htm

Σουηδία http://www.slv.se/vatten/index.htm

________________________